title: Stan Smyl

text: Smyl teki viimeisellä ja pisteiden valossa parhaalla WCHL-kaudellaan runkosarjassa 76 tehopistettä 53:ssa ottelussa, 29 maalia ja 47 syöttöpistettä, ja pudotuspeleissä 35 tehopistettä 20:ssä ottelussa, 14 maalia ja 21 syöttöpistettä. Vuoden 1978 Memorial Cup -turnauksessa hän iski 14 tehopistettä viidessä ottelussa, neljä maalia ja kymmenen maalisyöttöä. Hänet palkittiin vuonna 1978 Memorial Cup -turnauksen arvokkaimpana pelaajana (Stafford Smythe Memorial Trophy) ja hänet valittiin myös turnauksen tähdistökenttään.


title: Stan Smyl

text: Smyl sai NHL-varauksen kesäkuussa 1978, kun Vancouver Canucks varasi hänet numerolla 40 varaustilaisuuden kolmannella kierroksella. Hän teki NHL-debyyttinsä saman vuoden lokakuussa ottelussa, jossa Canucks kohtasi Colorado Rockiesin. Smyl pelasi NHL-tulokaskaudellaan 62 runkosarjaottelua, joissa hän teki 38 tehopistettä, 14 maalia ja 24 syöttöpistettä, ja hän oli näin seuransa neljänneksi paras pistemies. Läpimurtonsa hän teki seuraavalla kaudella, jolla hän oli Canucksin paras pistemies tehtyään 77:ssä ottelussa 78 tehopistettä, 31 maalia ja 47 maalisyöttöä. Hänet palkittiin kauden jälkeen Canucksin seuran sisäisillä palkinnoilla CP Air President's Cup (seuran arvokkain pelaaja) ja Cyclone Taylor Trophy (seuran arvokkain pelaaja, kannattajien valinta). Hän voitti samat palkinnot myös kahdesti myöhemmin, molemmat kausina 1982–83 ja 1985–86.


title: Stan Smyl

text: Smyl pelasi koko NHL-uransa Canucksissa ja toimi vuosina 1982–1990 seuran kapteenina (hän päätti itse jättää kapteenin tehtävät ennen viimeisen kautensa alkua). Hänen pelaajauransa kohokohtana voidaan pitää Canucksin etenemistä ensimmäistä kertaa Stanley Cupin loppuotteluihin vuonna 1982. Smyl hän oli pudotuspeleissä 1982 seuransa toiseksi paras pistemies Thomas Gradinin jälkeen 18:lla tehopisteellä. Canucks hävisi New York Islandersia vastaan pelatun loppuottelusarjan suoraan voitoin 4–0. Smyl lopetti pelaajauransa vuonna 1991. Hänen viimeisiä kausiaan haittasivat loukkaantumiset, hän pelasi kahdella viimeisellä NHL-kaudellaan alle 50 ottelua.


title: Stan Smyl

text: Smyl pelasi NHL-urallaan yhteensä 896 runkosarjaottelua, joissa hän teki 262 maalia ja antoi 411 maaliin johtanutta syöttöä. NHL-pudotuspeleissä hän teki 41:ssä ottelussa 33 tehopistettä, 16 maalia ja 17 syöttöä. Hän oli kahdella kaudella Canucksin paras pistemies, kauden 1979–80 lisäksi kaudella 1982–83, jolla hän kokosi NHL-uransa parhaat tehot, 38 maalia ja 50 maalisyöttöä 74:ssä runkosarjaottelussa. Jäähyminuutteja Smylille kertyi runkosarjaotteluissa 1556, eniten jäähyminuutteja hän keräsi kaudella 1979–80 (204 minuuttia). Smyl piti uransa päättymisen jälkeen hallussaan useita Canucksin seuraennätyksiä (muun muassa eniten maaleja tehnyt pelaaja, eniten pisteitä tehnyt pelaaja ja eniten otteluita pelannut pelaaja), mutta muut paitsi seuran syöttöennätys (411 syöttöpistettä)on myöhemmin rikottu.


title: Stan Smyl

text: Smyl edusti Kanadaa kerran jääkiekon maailmanmestaruuskilpailuissa, vuonna 1985, jolloin hän oli voittamassa MM-hopeaa. Hän pelasi myös vuoden 1978 alle 20-vuotiaiden MM-kilpailuissa, joissa Kanada voitti pronssia.


title: Stan Smyl

text: Lopetettuaan pelaajauransa Smyl tuli vuonna 1991 nimetyksi Canucksin valmennusryhmään apuvalmentajaksi. Hän toimi tehtävässä kahdeksan vuoden ajan. Vuosina 1999–2004 Smyl toimi päävalmentajana Canucksin farmiseuroissa, 1999–2000 Syracuse Crunchissa AHL-liigassa, 2000–2001 Kansas City Bladesissä IHL-liigassa ja vuosina 2001–2004 Manitoba Moosessa AHL:ssä. Parhaaksi saavutukseksi päävalmentaja-ajalta jäi Moosen vieminen AHL:n pudotuspelien toiselle kierrokselle vuonna 2003. Vuodesta 2004 lähtien Smyl on toiminut Canucksin organisaatiossa pelaajakehityksen johtajana (Director of Player Development).


title: Stan Smyl

text: Marraskuussa 1991 Vancouver Canucks jäädytti Smylin pelinumeron, numeron 12. Stan Smyl on ensimmäinen pelaaja, jonka numeron Canucks on virallisesti jäädyttänyt.


title: Stan Smyl

text: Stan Smyl on naimisissa ja hänellä on kolme lasta, kaksi tytärtä ja yksi poika.


title: Ertuğrul Osman

text: Prinssi Şehzade Ertuğrul Osman Efendi (18. elokuuta 1912 – 23. syyskuuta 2009) oli Osmanlı-dynastian päämies. Hän oli Ottomaanien valtakunnan sulttaanin (1876–1909) Abdul Hamid II:n pojanpoika. Sulttaanikunta lakkautettiin vuonna 1923 ja Turkin tasavalta julistettiin. Jos Ertuğrulista olisi tullut sulttaani, hän olisi ottanut nimen sulttaani Osman V.


title: Ertuğrul Osman

text: Ertuğrul syntyi Yıldızin palatsissa Istanbulissa prinssi Şehzade Mehmed Burhaneddin Efendiin (19. joulukuuta 1885 Istanbul – 15. kesäkuuta 1949 New York City) poikana. Isä Sehzade oli ottomaaniarmeijan kapteeni. Ertuğrul opiskeli Theresianumin akatemiassa Wienissä ja École des Sciences Politiquessa Pariisissa. Ollessan Wienissä vuonna 1924 Ertuğrul kuuli, että Turkin sulttaani on syrjäytetty. Hän ei palannut kotimaahansa kuin vasta 1990-luvulla, kun Turkin hallitus kutsui hänet. Hänelle myönnettiin Turkin kansalaisuus, jonka hän otti vastaan 2004. Ertuğrul asui Yhdysvalloissa vuodesta 1933 ja hänestä tuli Osmanlı-dynastian 45. päämies vuonna 1994. Hän puhui sujuvasti turkkia, englantia, saksaa, ranskaa ja ymmärsi italiaa ja espanjaa.


title: Ertuğrul Osman

text: Ertuğrul avioitui Gulda Twerskoyn (Hanım Efendi; 20. maaliskuuta 1915 Johannesburg, Gauteng – 16. syyskuuta 1985 New York City) 20. tammikuuta kanssa vuonna 1947 New York Cityssä. Toistamiseen hän avioitui Zeyneb Tarzi Hanım Efendin (s. 16. joulukuuta 1940 Istanbul) kanssa 27. syyskuuta 1991 New York Cityssä.


title: Heikki Tala

text: Heikki Juhani Tala (s. 19. huhtikuuta 1939 Kiikka) on suomalainen hammaslääketieteen asiantuntija ja entinen ylilääkäri, joka toimi Suomalaisuuden liiton puheenjohtajana vuosina 2003–2009.


title: Heikki Tala

text: Ylioppilas Tyrvään yhteislyseosta vuonna 1958, hammaslääketieteen lisensiaatti Turun yliopistosta 1964, Michiganin yliopistossa "Master of Public Health tutkinto 1972", erikoishammaslääkäri 1976 ja hammaslääketieteen tohtori Kuopion yliopistosta 1984. Hänellä oli Tampereen yliopistossa terveydenhuollon hallinnon dosentuuri 1987–2004 sekä 1999-2002 vierailuprofessuuri Thammasat Universityssa, Thaimaassa. Hän on julkaissut yli 400 artikkelia ammattilehdissä, muiden muassa "Suomen Hammaslääkärilehdessä", kirjoja ja useita mielipidekirjoituksia sekä esiintynyt lukuisissa televisio- ja radio-ohjelmissa.


title: Heikki Tala

text: Tala on tehnyt varsinaisen elämäntyönsä lääkintöhallituksen ylilääkärinä 1970–1991. Hän oli sosiaali- ja terveyshallituksen asiantuntija 1991–1992, Stakesin pysyvä asiantuntija 1992–2000 sekä Terveydenhuollon oikeusturvakeskuksen pysyvä asiantuntija 1992–2004 ja ylilääkäri 1995. Tala oli YK:n Maailman terveysjärjestön asiantuntijapaneelin WHO Expert Advisory Panel on Oral Health jäsen 1983–1999 ja WHO:n asiantuntijana 1977–2009. Tala sai Suomen Leijonan ritarikunnan 1. luokan ritarimerkin 1991 ja hän on Terveyskeskushammaslääkäriyhdistyksen, Suomen Hammaslääkäriseura Apollonian kansanterveysjaoston sekä Suomalaisuuden Liitto ry:n kunniajäsen. Vuonna 2012 Talan päätoimittaman "Jalkaporasta bioaikaan" teoksen koonnut Hammaslääketieteen historian seura Aurora ry palkittiin Suomen Hammaslääkäriseura Apollonian Apollonia-palkinnolla.


title: Heikki Tala

text: Vuosina 2009-2014 Tala oli Järvenpäässä perussuomalaisten ensimmäinen kaupunginvaltuutettu.


title: Heikki Tala

text: Tala toimi Suomalaisuuden liiton puheenjohtajana vuosina 2003–2009. Hän on pakollisen ruotsin kielen opetuksen vastustaja. Tala tunnetaan myös Ahvenanmaata, suomenruotsalaisia, ja valtakunnallista virallista kaksikielisyyttä arvostelevista lausunnoistaan.


title: Heikki Tala

text: Keväällä 2005 Tala esiintyi Yleisradion "Suomi puhuu" -ohjelmassa, jossa esitetyn jakson aiheena oli pakkoruotsi sekä tämän jälkeen lukuisissa muissa pakkoruotsia ja kielipolitiikkaa koskevissa tv- ja radio-ohjelmissa sekä lehdissä Suomessa ja kansainvälisesti.


title: Heikki Tala

text: Internetin yleistymisestä asti Tala on erittäin aktiivisesti osallistunut kielipoliittiseen keskusteluun.


title: Heikki Tala

text: Opettaja-lehden haastattelussa helmikuussa 2006 Tala ilmoitti lopulliseksi tavoitteekseen virallisesti yksikielisen Suomen, missä kaikkia vähemmistökieliä kohdellaan suvaitsevasti.


title: Heikki Tala

text: Tala julkaisi omaelämäkerran "Kaiken maailman hampaissa" (Mediapinta Oy) keväällä 2018.


title: Heikki Tala

text: Tala oli Perussuomalaisten ehdokkaana vuoden 2007 eduskuntavaaleissa. Hän sai 334 ääntä eikä tullut valituksi. Vuoden 2008 kunnallisvaaleissa Tala oli Perussuomalaisten ehdokkaana Järvenpäässä. Hän sai 202 ääntä ja nousi valtuustoon. Kaupunginvaltuustoon hänet valittiin uudestaan vuoden 2012 vaaleissa 205 äänellä.


title: Jörgen Brink

text: Jörgen Brink (s. 10. maaliskuuta 1974 Delsbo, Hälsingland, Ruotsi) on ruotsalainen maastohiihtäjä ja ampumahiihtäjä.


title: Jörgen Brink

text: Brink on hiihtänyt hiihdon maailmancupissa 20 kertaa kymmenen parhaan joukkoon. Maailmancupin osakilpailun hän on voittanut kuitenkin vain kerran, Otepäässä Virossa 12. tammikuuta 2003. Brink hiihtää kaikkia matkoja sprinteistä 50 kilometrin hiihtoon. Brink muistetaan erityisen hyvin Val di Fiemmen MM-kisoista 2003, jolloin hän viestin ankkuriosuudella hyytyi täysin ja Ruotsi putosi johtopaikalta kilpailun kolmanneksi.


title: Jörgen Brink

text: Kaudella 2007–2008 Brink kilpaili ampumahiihdon maailmancupissa, jossa hänen paras sijoituksensa on ollut 40:s.


title: Jörgen Brink

text: Jörgen on voittanut Vaasahiihdon vuosina 2010, 2011 ja 2012.


title: Tumakotelo

text: Tumakotelo erottaa tuman muusta solusta. Se rakentuu kahdesta kalvokerroksesta. Tumakotelon ulkokalvo jatkuu endoplasmakalvostona ja sisäkalvon sisäpinnalla on tuman tukirakenne eli tumalevy, johon on kiinnittyneenä inaktiivista kromosomistoa. Tumakotelossa on tuhansia tumahuokosia, joissa jokaisessa on glykoproteiinitulppa. Glykoproteiinitulppa toimii valikoivana esteenä tumaliman ja sytoplasman välillä. Se estää monia pienimolekyylisiäkin yhdisteitä pääsemästä tumaan sisälle mutta päästää toisaalta suuria lähetti-RNA-molekyylejä ulos tumasta.


title: Blade

text: Blade (oikealta nimeltään Eric Brooks) on Marvel Comicsin kuvitteellinen sarjakuvahahmo. Hahmon loi Marvin A. "Marv" Wolfman ja Gene Colan vuonna 1973 Tomb of Dracula -lehteen vampyyrien prinssin vastustajaksi. Blade tuli mukaan lehteen hyvin varhaisessa vaiheessa sivuhahmona, ja on sen jälkeen esiintynyt monissa omissa seikkailuissaan. Vuonna 1998 kuvattu Blade-elokuva sisälsi joitakin sarjakuvan henkilöistä, ja pääosaa esitti Wesley Snipes. Elokuva on saanut kaksi jatko-osaa. Vuonna 2006 esitettiin "Blade: The Series", jossa pääosaa näyttelee Sticky Fingaz Snipesin kieltäydyttyä roolista. Spike TV:n tuottamaa sarjaa tuotettiin vain yhden tuotantokauden verran.


title: Blade

text: Blade erottui muista sarjakuvasankareista suoran ja joskus töykeän puhetapansa johdosta. Dialogin oli tarkoitus kuvastaa 1970-luvun slangia.


title: Blade

text: Vaikka Marvelin alkuperäinen versio Bladesta syntyi Lontoossa, ja oli täysin brittiläinen, on hahmo muutettu New Line Cineman elokuviin ja televisiosarjaan chicagolaissyntyiseksi amerikkalaiseksi.


title: Blade

text: Kaikissa medioissa sarjakuvien lisäksi Bladen äiti joutui vampyyrin puremaksi tämän vielä ollessa raskaana, mutta muuten Bladen sarjakuva- ja elokuvaversioissa on vain hyvin vähän yhtäläisyyksiä. Kuitenkin elokuvien menestymisen myötä Marvel Comics ponnisteli lähentääkseen sarjakuva-Bladea elokuvien versioon. Tämä saavutettiin laittamalla Morbius, elävä vampyyri, puremaan Bladea käteen. Puremasta syntynyt haava aiheutti Bladen muuttumisen puoliksi vampyyriksi, josta seurauksena Blade sai kaikki vampyyrien voimat, mutta ei heidän heikkouksiaan.


title: Blade

text: Hänestä tuli yli-inhimillisen vahva ja ketterä, sekä immuuni Auringon valolle. Aikana, jolloin Morbius puri Bladea, tämän epätavallisiin kykyihin kuului immuniteetti vampyyrien puremia vastaan ja hidastunut ikääntyminen. Molemmat kyvyt olivat seurausta hänen äitinsä saamasta puremasta. Koska Morbius ei ollut oikea vampyyri, vaan eräänlainen hybridi, ei Blade ollut immuuni hänen puremalleen, joka muutti hänen jo valmiiksi epätavallisia kykyjään lähemmäs Morbiuksen kykyjä.


title: Blade

text: Blade syntyi Sohossa sijaitsevassa bordellissa, Isossa-Britanniassa. Miehen itsensä mukaan hänen tarkka syntymäpäivänsä on 24. lokakuuta 1929 – joka tunnetaan myös "Mustana Torstaina" Wall Streetin pörssiromahduksen vuoksi. Bladen mukaan hänen ikänsä on 72 vuotta, mutta hänen vampyyriset kykynsä ovat hidastaneet ikääntymistä. Bladen äiti, Tara Brooks; prostituoitu Madame Vanityn bordellista, kärsi väkivaltaisista komplikaatioista synnytyksen aikana, jonka seurauksena tohtori kutsuttiin paikalle.


title: Blade

text:
"Tohtori" Deacon Frost, oikeasti nälkäinen vampyyri, saapui paikalle. Frost söi Bladen äidistä lapsen syntymän aikana, joka johti Taran kuolemaan. Frostin ruokailu Tarasta synnytyksen aikana aiheutti muutamien vampyyrientsyymien siirtymisen lapsen verenkiertoon. Tämän vuoksi Blade sai yli-inhimilliset kyvyt, kuten immuniteetin vampyyrin puremia vastaan, kyvyn "haistaa" yliluonnolliset otukset ja pitkän elämän. Hän sietää myös auringonvaloa, toisin kuin tavalliset vampyyrit.
Blade selvisi synnytyksestä hengissä kuolleen äitinsä työtovereiden hyökätessä Frostin kimppuun. Naiset onnistuivat ajamaan nälkänsä tyydyttäneen vampyyrin tiehensä, ja he huolehtivat Tara Brooksin pojasta aina 9 vuoden ikään asti.


title: Blade

text: Blade vieraili "Hämähäkkimies"-animaatiosarjassa 1990-luvulla. Hahmon äänenä toimi J. D. Hall. Alla jaksot, joissa hän esiintyi:


title: Blade

text: 2011 Japanissa esitettiin Bladeen perustuvaa animesarjaa, jossa hahmon äänenä oli Akio Ohtsuka ja englanniksi dubatussa versiossa Harold Perrineau. Sarja kesti kaksitoista jaksoa, joka kertoi hahmon vieraillessa Japanissa, jossa hän etsii käsiinsä äitinsä tappajaa Deacon Frostia, mutta joutuu samalla taistelemaan salaperäistä vampyyriorganisaatiota vastaan, "Existence". Yhdysvalloissa sarjaa esitettiin 2012 englanniksi dubattuna G4-kanavalla.


title: Blade

text: Blade vieraili "Ultimate Spider-Man" animaatiosarjan toisen tuotantokauden kaksiosaisessa jaksossa "Blade and the Howling Commandos". Hän liittoutuu Hämähäkkimiehen kanssa taistelemaan vampyyreja vastaan, jotka työskentelevät Draculalle. Blade vannoo vievänsä muinaisen egyptiläisen voimakkaan taikaesineen nimeltä Tekamentepin Ankh Nick Furylle hinnalla millä hyvänsä. Taikaesineen avulla kykenisi kommunikoimaan kuolleiden kanssa ja sen joutuessa Draculan käsiin hänestä tulisi kuolematon, jota Blade ja kumppanit eivät halua tapahtuvan. Jakson aikana selviää, että Blade oli ollut aikaisemmin yksi Nick Furyn Howling Commandos ryhmän jäsenistä. Hän kuitenkin jätti ryhmän.


title: Blade

text: Blade teki ensiesiintymisensä elokuvissa 1998 nimikkoelokuvassaan "Blade", jossa hahmoa näytteli Wesley Snipes. Hahmo esitetään täysin erilaisena sarjakuviin nähden, jossa Blade oli puhelias ja ylimielinen. Elokuvassa Blade oli enemmän rauhallinen ja hiljaisempi. Lisäksi sarjakuvissa hänet esitetään tavallisena ihmisenä, joka on immuuni vampyyreille ja heidän hypnoosille taitojensa ansiosta, kun taas elokuvassa Blade kuvattiin yli-inhimillisenä, jolla on vampyyrin voimat, mutta ei ollenkaan niiden heikkouksia. Ainoastaan heidän verenhimonsa johon hän käyttää Abraham Whistlerin kehittämää seerumia, jolla Blade saa tyydytettyä oloaan. Hän ei myöskään ole sarjakuvan tavoin Englannista, vaan Detroitista, Yhdysvalloista. Ensimmäisessä elokuvassa Bladesta on tullut vampyyrien metsästäjä ja vannoo kostoa olennoille, jotka tappoivat hänen äitinsä. Hän liittoutuu Whistlerin kanssa, joka on eläköitynyt vampyyrien metsästäjä ja ase-ekspertti. Alamaailmassa on samaan aikaan käynnissä riita vampyyrien kesken kuka on aito vampyyri ja kuka on muuttunut vampyyriksi pureman kautta. Bladen tutkiessa heidän toimintaansa hän törmää Deacon Frostiin, jolla on suunnitelmissa tulla vampyyrien valtiaaksi.


title: Blade

text: 2002 julkaistiin "Blade II", jossa Snipes jatkoi roolissaan. Tällä kertaa harvinainen mutaatio on syntynyt vampyyrien keskuudessa, jonka myötä Reaperseiksi kutsutut vampyyrit jahtaavat niin ihmisiä, kuin vampyyreja verenhimossa. Myös heidän uhreista tulee mutaation jatkajia, joka vain uhkaa vampyyrien olemassaoloa lähes sukupuuttoon. Blade ja Whistler, sekä tekniikkaekspertti Scud saavat varjoneuvostolta kutsun auttaa heitä tuhoamaan uuden uhkan. Blade ja hänen joukkonsa saavat avukseen tahtomattaan eliittivampyyrijoukon, jotka ovat alun perin harjoitelleet tappamaan Bladen. Ryhmä pettääkin Bladen, jonka myötä hän joutuu taistelemaan Whistlerin kanssa estääkseen Reapereita hävittämästä koko vampyyri- ja ihmiskuntaa.


title: Blade

text: Elokuvasarjan kolmas ja viimeinen osa "Blade Trinity" julkaistiin 2004, jossa vampyyrit ovat onnistuneet lavastamaan Bladen tappaneen ihmisen. FBI yhdessä vampyyrinmetsästäjäryhmän Yövaanijoiden kanssa ovat hänen perässään. Sillä välin Blade etsii uusien liittolaistensa Hannibal Kingin ja Whistlerin tyttären Abigail Whistlerin kanssa Danica Talosin, joka tietää uudelleen herätetyn Draculan olinpaikan. Pysäyttääkseen Draculan Bladen myrkytettävä hänet viruksella, joka hävittää kaikki vampyyrit mahdollisesti myös Bladen.


title: Šehita

text: Šehita () on juutalaisten harjoittama rituaalinen teurastustapa.


title: Šehita

text: Juutalainen košer-ruoka valmistetaan kaikissa vaiheissa Tooran säädösten mukaan. Yksi peruskielloista koskee veren käyttöä ruoka-aineena. Tämän vuoksi ruokavalioon kelpaavat eläimet teurastetaan viiltämällä pitkällä ja terävällä veitsellä niiden kaulavaltimo auki. Näin pyritään aiheuttamaan mahdollisimman nopea ja kivuton kuolema, mutta ennen kaikkea saamaan valutettua veri eläimestä mahdollisimman tarkkaan.


title: Šehita

text: Suomen eläinsuojelulain mukaan eläin tulee tainnuttaa ennen verenlaskua. Mikäli eläintä ei tainnuteta ennen verenlaskua, teurastus aiheuttaa kipua. Juutalaiset eivät saa tainnuttaa teuraseläimiä ennen eivätkä edes samanaikaisesti kurkun aukiviiltämisen kanssa, sillä eläimen on teurastushetkellä oltava hyväkuntoinen ja täysin vahingoittumaton. Oikeaoppinen šehita-teurastus on Suomessa kielletty, ja košer-liha tuodaan Suomeen ulkomailta.


title: Šehita

text: Teurastuksen jälkeen "šohet" eli rituaaliteurastaja tarkastaa sisäelimet ja varsinkin keuhkot todetakseen, onko eläin terve. Vasta tämän jälkeen eläimen liha voidaan todeta košeriksi tai ei. Košeria eläintä ei kuitenkaan saa teurastaa samoilla välineillä, joilla on teurastettu kiellettyjä eläinlajeja kuten sikoja, jäniksiä tai hevosia.


title: Malediivien lippu

text: Malediivien nykyinen lippu otettiin käyttöön 25. heinäkuuta 1965. Sen punainen väri kuvaa sankarien rohkeutta ja vihreä saarten kookospalmuja. Valkoinen sirppikuu keskellä lippua kuvaa islamia, joka on Malediiveilla hallitseva uskonto.


title: Matsa

text: Matsa () on suolakeksityyppinen juutalaisen pesah-juhlan tunnusomainen ruoka. Tooran käskyn mukaisesti tavallinen hapatettu leipä on pesahina ankarasti kielletty:


title: Matsa

text: Matsa-leivät leivotaan vehnäjauhosta ja vedestä. Ne täytyy sekoittaa hyvin matalassa lämpötilassa, ja taikina on saatava paistoon 18 minuutin kuluessa. Jos taikina lämpenee tai sen käsittely pitkittyy, hametsia eli hapatetta saattaa alkaa muodostua ja silloin taikina olisi ei-košer.


title: Matsa

text: Oikeaoppisessa matsassa ei saa olla suolaa, sokeria eikä mausteita. Hapate symboloi ylpeyttä ja sydämen kovuutta, josta juutalaisen täytyy erottautua. Tämän vuoksi matsaa kutsutaan köyhäksi leiväksi, ja se symboloi nöyryyttä.


title: Venäjän valkoinen armeija

text: Venäjän valkoinen armeija () tai Valkokaartit () oli venäläinen monarkistiliike, joka taisteli Venäjän sisällissodassa (1918–1921) punaisia sekä niin sanottuja Vihreää armeijaa (nationalistit) ja Mustaa armeijaa (anarkistit) vastaan. Se sai apua Yhdistyneen kuningaskunnan ja Ranskan muodostamalta kolmoisententeltä. Valkoinen armeija taisteli muun muassa Etelä-Venäjällä, Krimin niemimaalla, Venäjän Tyynenmeren seudulla Amurin alueella, Pamirissa sekä Persian ja Venäjän rajamaastossa.


title: Venäjän valkoinen armeija

text: Valkoinen armeija keskittyi myös emigranttitoimintaan. Valkoinen armeija auttoi monia anti-neuvostovenäläisiä pakenemaan muun muassa Berliiniin, Pariisiin, Harbiniin, Istanbuliin ja Shanghaihin. Monet valkoiset ja anti-neuvostomieliset venäläiset löysivät uuden kotinsa toisen maailmansodan jälkeen Yhdysvalloista. Valkoisten toiminta Venäjän sisällissodassa oli suuri. He kärsivät tappion ja monet pakenivat ulkomaille, jossa he suunnittelivat muun muassa vastavallankumousta ja bolševikkien vastaista toimintaa. Monet valkoiset liittyivät ulkomailla asuinmaansa armeijaan. Monia valkoisia taisteli muun muassa Ranskan ja Saksan armeijassa toisen maailmansodan aikana.


title: Grenadan lippu

text: Grenadan lippu on Grenadan tunnus. Se otettiin käyttöön vuonna 1974. Sen seitsemän tähteä kuvaavat Grenadan seitsemää aluetta. Lipun keskellä sijaitseva isoin tähti kuvaa Saint Georgen aluetta, jolla pääkaupunki St. George's sijaitsee. Grenada tunnetaan maustesaarena, ja tätä symboloi lipun vasemmalla puolella oleva muskottipähkinä. Lipun värit punainen, keltainen ja vihreä symboloivat maan afrikkalaista identiteettiä. Punainen kuvaa rohkeutta ja elinvoimaisuutta, keltainen toivoa ja lämpöä ja vihreä maan kasvillisuutta ja maataloutta.


title: Nokia 7710

text: Nokia 7710 on Nokian valmistama kosketusnäytöllinen älypuhelin, jossa on megapikselikamera sekä Symbian OS -käyttöjärjestelmä Series 90 -ohjelmistoalustalla. Se perustuu Nokia 7700:aan, joka oli Nokian testimalli, mutta joka ei koskaan tullut kaupalliseen myyntiin.


title: Nokia 7710

text: Nokia 7710 on kolmitaajuuspuhelin, jossa on automaattinen taajuusalueiden vaihto. Se toimii 900, 1 800 ja 1 900 MHz GSM-verkoissa. Se on myös yhteensopiva HSCSD:n, GPRS:n ja EDGE:n kanssa. Puhelimessa on suurikokoinen kosketusnäyttö (640 × 320 pikseliä), jota ohjataan sormella tai kännykän mukana tulevalla n. 10 cm pituisella muovisella tikulla (osoitinkynällä). Kirjoittaminen kännykällä onnistuu kahdella tavalla. Ensimmäinen tapa on kirjoittaa näppäimistöllä, joka ilmestyy näytölle, kun koskettaa jotakin kohtaa johon on mahdollista kirjoittaa. Toinen kirjoitustapa on käsialantunnistus, jolla kirjoitetaan kirjaimia näytölle ilmestyvään pieneen ruutuun. Kun kännykkä otetaan käyttöön, siihen määritetään aluksi omalla käsialalla kaikki kirjaimet.


title: Nokia 7710

text: Muistia puhelimessa on 90 Mt. MMC-muistikortin avulla voi muistia kasvattaa jopa 2 Gt:lla. Puhelimen mukana tulee 128 Mt:n kokoinen muistikortti. Nokia 7710:ssa on myös mm. tekstinkäsittely-, taulukkolaskenta- ja piirustusohjelma, mp3-soitin, langaton Bluetooth-teknologia sekä HTML- ja XHTML-selain.


title: Nokia 7710

text: Nokia 7710 oli eräänlainen kaupallinen prototyyppi uudenlaisesta puhelintyypistä. Nokia kehitti suurella rahalla uudenlaista puhelinteknologiaa Nokia 7700:n muodossa. Projektissa esiintyi kuitenkin vakavia vaikeuksia Series 90-ohjelmistojen vakauden ja käytettävyyden suhteen. Markkinat eivät myöskään olleet vielä vuonna 2004 valmiita uudelle teknologialle. Teknologian kehitysprojekti päätettiinkin tappioiden jälkeen keskeyttää ja resurssit suunnata Series 60- ja Series 80-alustoille. Nokia kuitenkin julkaisi 7700-mallin uudella ulkokuorella ja karsi pahimmat viat pois puhelimesta, koska yhtiössä haluttiin saada edes jotain hyötyä kalliista tuotekehityksestä. 7710-mallin myynti jäi kuitenkin heikoksi, vaikka siitä tulikin eräänlainen kulttipuhelin, koska se oli niin paljon edellä aikaansa. Ohjelmiston kehitys lopetettiin ja siitä ei ikinä saatu karsittua kaikkia vakaus- ja käytettävyyspuutteita. Nokia on pikkuhiljaa ajanut Series 90-alustan tukea alas ja ohjelmistojen saatavuus on nykyisin heikkoa.


title: Ruandan lippu

text: Ruandan lippu on Ruandan kansallistunnus vaakunan, moton ja kansallishymnin ohella. Se otettiin käyttöön 25. lokakuuta 2001. Lipussa on ylhäällä leveä vaaleansininen raita ja sen alapuolella kapeammat keltainen ja vihreä raita. Vaaleansiniseen raitaan on sijoitettu oikeaan yläkulmaan aurinko. Lipun väreistä sininen kuvaa onnea ja rauhaa, keltainen taloudellista edistystä ja vihreä kansakunnan toivoa tulevasta vauraudesta. Lipun aurinko kuvastaa valistusta ja tietoa. Lipun värit kuvaavat kansallista yhtenäisyyttä, työn ja uutteruuden kunnioitusta ja tulevaisuuden toivoa.


title: Ruandan lippu

text: Lipun on suunnitellut Alphonse Kirimobenecyo.


title: Ruandan lippu

text: Ennen nykyistä lippua Ruandassa oli käytössä lippu, jossa oli pystysuunnassa punainen, keltainen ja vihreä raita. Erotukseksi samankaltaisesta Guinean lipusta keltaisen raidan päälle merkittiin 1962 R-kirjain. Kirjain oli luonnollisesti viittaus maan nimeen Ruanda, mutta se viittasi myös kanonisoituun iskulauseeseen: ”vallankumouksen (revolation) synnyttämä ja kansanäänestyksen (refendum) vahvistama tasavalta (republic).” R:n muotoa tai kokoa ei virallisesti määritelty, mutta sen edellytettiin olevan suuri. Lippu muutettiin nykyisenlaiseksi vuonna 2001, koska entinen muistutti liikaa vuoden 1994 Ruandan kansanmurhasta.


title: Elfquest

text: Elfquest – taru haltioista on Richard Pinin käsikirjoittama ja Wendy Pinin kuvittama fantasiasarjakuva. Elfquest kertoo haltioista, jotka asuvat Nimettömäksi kutsutulla planeetalla ihmisten, peikkojen ja toistensa kanssa. Tarinat keskittyvät pääasiassa yhden haltiaheimon, sudenratsastajien, seikkailuihin eri puolilla Nimetöntä (engl. "World of two moons" menneisyydessä ja "Abode" tulevaisuudessa.). ElfQuestin päähenkilöitä ovat Terä (engl. "Cutter"), Leetah ja Taivastieto (engl. "Skywise"). Elfquestia on tehty vuodesta 1978 lähtien.


title: Elfquest

text: Sudenratsastajat ratsastavat susillaan ja he ovat asuvat lehdossa. Aurinkoväki on taas rauhaarakastavaa kansaa, joka elää pääosin maanviljelyllä. Aurinkoväen päämetsästäjä on Rayek ja parantaja Leetah. Aurinkoväkeen kuuluu myös niin sanottujen ”korkeitten” esikoinen, Savah. Sudenratsastajien päälliköt ensimmäisestä viimeiseen: Timmornin Keltasilmä, Rahnee Naarassusi, Riistannoutaja (vanhemmassa suomennoksessa Riistanmieli), Kaksikeihäs, Metsästäjätär Taivaantuli, Vapaajalka (vanhemmassa suomennoksessa Kevytjalka), Nahkuri, Hyväpuu, Ihmisennarraaja, Karhunkynsi ja Terä.


title: Elfquest

text: Elfquestin tarinankerrontaan pyritään sisällyttämään useita eri tasoja, ja kertomusten sisältöä ei ole rajattu, ja tarinat sisältävät laajan kirjon eri tilanteita. Tarinat viittaavat haltioiden menneisyyteen, mutta keskittyvät pääosin heidän nykyisyyteensä. Elfquestissa korostetaan väkivaltaa lähinnä välttämättömänä pakkona, johon turvaudutaan oman olemassaolon puolustamiseksi. Tämän vuoksi sarjakuvan pääteemat ovat erilaisuuden hyväksymisen ja parisuhteiden vaikeus. Elfquestin filosofiaa kuvaa hyvin Wendy Pinin lausunto ”Ei lapsia meidän mielestämme tule suojata ongelmilta ja ristiriidoilta, sillä se tarkoittaisi heidän suojaamistaan ajattelemiselta. Ja mikä tahansa tarina, joka ei saa lukijaansa ajattelemaan, on huono tarina.”


title: Elfquest

text: Elfquest julkaistaan ensin tekijöiden oman kustantamon, WARP Graphicsin, kautta mustavalkoisena jatkosarjakuvalehtenä. Sen jälkeen mustavalkoiset sarjat väritetään ja kootaan laajemmiksi albumeiksi.


title: Elfquest

text: Kustannus oy Jalava julkaisi vuosina 1990–1993 suomeksi viisi värillistä, 36-sivuista Elfquest-albumia, jotka sisältävät sarjan ensimmäisen osan "Fire and Flight". Myös Egmont Kustannus on julkaissut vuodesta 2005 lähtien Elfquestia suomeksi. Egmontin julkaisut ovat mustavalkoisia, noin satasivuisia albumeita. Tällä hetkellä näitä albumeita on ilmestynyt 21 kappaletta.


title: Elfquest

text: Elfquestista on ollut jo kauan suunnitteilla elokuva, mutta mitään ei ole tapahtunut. Projekti on hyllytetty ainakin toistaiseksi, sillä Warner Bros. -tuotantoyhtiö ei halua ryhtyä kilpailuun katsojista Peter Jacksonin vuosina 2012–2014 ilmestyvän kolmiosaisen "Hobitti-elokuvatrilogian" kanssa.


title: Aleksandr Dutov

text: Aleksandr Iljitš Dutov (; 17. elokuuta 1879 – 7. maaliskuuta 1921) oli venäläinen kenraali, joka toimi Venäjän sisällissodassa valkoisten puolella.


title: Aleksandr Dutov

text: Dutov valmistui Nikolajevskin ratsuväkikoulusta. Dutov taisteli ensimmäisessä maailmansodassa (1914–1918). Helmikuun vallankumouksen jälkeen Dutov liittyi Venjän valkoiseen armeijaan.


title: Aleksandr Dutov

text: Marraskuussa Dutovin joukot nousivat kapinaan neuvostoviranomaisia vastaan Orenburgissa. Kesäkuussa 1918 Dutov, joka sai apua tšekkiläiselta legioonalta, alkoi organisoida hyökkäystä punaisten kimpuun Uralilla. Vuonna 1920 Dutov auttoi monia venäläisiä pakenemaan Venäjältä Kiinaan. Heidän joukossa oli myös Vasili Balabanov, Venäjän väliaikaishallituksen jäsen. Dutovin armeija hävisi punaisille ja Dutov pakeni Kiinaan, jossa bolševikki Мahmud Hadžamirov murhasi hänet helmikuussa vuonna 1921.


title: Aioni (geologia)

text: Aioni (kr. αιών) tarkoittaa maapallon historiassa hyvin pitkää aikaa. Nykyään elämme fanerotsooista aionia, joka on kestänyt noin 542 miljoonaa vuotta. Aioni kestää satoja miljoonia, jopa miljardeja vuosia. Aioni saattaa loppua merkittävään mullistukseen tai muuhun ilmiöön.


title: Siamilainen

text: Siamilainen on itämainen lyhytkarvainen kissarotu, jolle on ominaista niin kutsuttujen pointtien eli naamion, korvien, sukkien ja hännän muuta vartaloa tummempi värisävy, pitkä ja kapea kiilamainen pää, suuret lepakkomaiset korvat, vinot itämaiset silmät sekä piiskamainen häntä. Turkki on lyhyt, ohut ja silkinpehmeä.


title: Siamilainen

text: Siamilaiskissan alkuperästä on sekä tietoa että todentamattomia mutta uskottavanoloisia tarinoita. Siamilainen on ollut sekä Siamin kuninkaan palatseissa että temppeleissä kasvatettu kissa. Siamilaisten on kerrottu jopa puolustaneen kotiaan tunkeilijoita vastaan. Kuvitetut kirjoitukset Siamin vanhasta pääkaupungista Ayutthayasta, joka kukoisti vuosina 1351–1767, osoittavat, että kaupungissa eli useita siamilaiskissoja. Rodun thainkielinen nimi on ”Wichien Maat”.


title: Siamilainen

text: Rodun länsimainen historia alkoi vuonna 1871, kun yksi siamilainen saatiin näytteille ensimmäisessä British National Cat Show'ssa Lontoon liepeillä. Varsinainen siamilaisinnostus alkoi, kun Bangkokissa työskennellyt brittiläinen Owen Gould lähetti kaksi siamilaista kissaa perheelleen Englantiin vuonna 1884. Kissat hänelle oli lahjoittanut Siamin silloinen kuningas Chulalongkorn, jolla oli tapana antaa mieluisille vierailijoille yksilöitä kuninkaallisesta kissalastaan.


title: Siamilainen

text: Vuonna 1902 Englantiin perustettiin siamilaisten kissojen yhdistys: "Siamese Cat Club of England". Yhdysvaltoihin vastaavanlainen kissayhdistys, "The Siamese Cat Society of America", perustettiin vuonna 1909. Nykyisin vastaavia kissayhdistyksiä ja rodun ystäviä on joka puolella maailmaa.


title: Siamilainen

text:
Kun nykyinen länsimainen siamilainen on 1950-luvulta lähtien kehittynyt yhä sirommaksi ja isokorvaisemmaksi roduksi, on
wichien maat säilynyt Thaimaassa muuttumattomana vuosisatojen ajan. Osalle ihmisistä siamilainen tarkoittaa yhä tuota vanhoissa Disney -elokuvissa esiintyvää eleganttia ja eurooppalaista maatiaista sirompaa kissaa, osa taas on mieltynyt nykyiseen suurikorvaiseen ja hyvin siroon ballerinaan. Lännessä vanhan tyyppistä siamilaista on kutsuttu eri nimillä (Old-Style Siamese, Applehead, Traditional, Classic ym.), ja sen kasvatus on perustunut hyvin erilaisiin standardeihin ja näkemyksiin virallisen ja yhteisen näkemyksen puuttuessa. Historiallinen hetki oli, kun TICA (The International Cat Association) hyväksyi wichien maat -tyypin siamilaisen thai-rotuna. Historiallista tämä oli siksi, että ensimmäistä kertaa vanhantyypin siamilaisen hyväksyy nyt suuri kansainvälinen järjestö, ja rotumääritelmän on laatinut kansainvälinen joukko kasvattajia. Rotumääritelmä perustuu nykyisiin Thaimaan naamiokissoihin ja vanhoihin kuviin ja piirustuksiin Eurooppaan ja Yhdysvaltoihin aikanaan tuoduista kissoista.


title: Siamilainen

text: Siamilaisella on erittäin ilmeikäs ilmaisutaito muihin kissarotuihin verrattuna, ja sen kieleen kuuluukin moninaisia ääniä ja ääntelyitä. Siamilaisella on kova ääni, eikä se epäröi sitä käyttää: tästä on käytetty ilmaisua ”Hitlerin ääni pienessä nahkapussissa”. Täysikasvuisen siamilaisnaaraan juoksuääni saattaa muistuttaa erehdyttävästi koliikkivauvan huutoa tai muuta epämiellyttävää ääntä. Siamilaisnaaraalla on yleensä juoksu kerran kuussa, joten ääntely voi aiheuttaa paljonkin kiusaa.


title: Siamilainen

text: Siamilaisen keskimääräinen elinikä on 15 vuotta. Rotua voidaan pitää täydellä syyllä hyvin terveenä, perinnöllisiä vakavia rakennevikoja ei ole. Tähän luonnollisesti kasvattajatoimintakin tähtää; rotuyhdistysten ulkopuolisten kasvattajien tosin kerrotaan käyttäneen pentutehtailuun liian läheisiä sukulaisia, jolloin tuloksena on ollut ikäviä rakenne- ja luonnevikoja. Tavallisimmat siamilaisilla esiintyvät rotuvirheet ovat häntäknikki (kovettunut häntämutka tai -paksunnos), kierot silmät (joita monet pitävät varsin viehättävinä) ja värihäiriöt. Luonteeltaan siamilaiset ovat vilkkaita: ne haluavat olla mukana kaikissa kodin puuhissa ja mieluiten tietysti kaiken keskipisteenä.


title: Siamilainen

text: Siamilaiset ovat aktiivisia ja leikkisiä. Rodulle ominainen on myös voimakas temperamentti, joka saattaa usein ilmetä mustasukkaisuutena. Siamilainen on omistajilleen vaativa ja vilkas lemmikki, joka kaipaa jatkuvasti huomiota. Siamilaista pidetään erittäin älykkäänä kissana siksikin, että se oppii helposti uusia temppuja, ja älykkyys yhdistettynä usein varsin räiskyvään luonteeseen vaatii myös kissan omistajalta paljon. Siamilainen kiintyy yleensä hyvin voimakkaasti yhteen ihmiseen, ja se voi tulla hyvin mustasukkaiseksi, jos tämä osoittaa huomiota muille eläimille tai ihmisille. Siamilaiskissat eivät pidä yksin jäämisestä; tätä se voi protestoida hyvinkin näkyvästi, esimerkiksi syömällä omistajiensa villavaatteita. Siamilaisen herkkä luonne altistaa sen lisäksi mielialanvaihteluille, mikä tekee siamilaisen käyttäytymisestä vaikeasti ennakoitavaa. Älykkäänä kissana siamilainen on helppo koulutettava, ja sen saa myös helposti totutettua kulkemaan valjaissa.


title: Siamilainen

text: Siamilainen on naamiokissa, eli sen pohjaväri on aina valkoinen, vanhemmiten rusehtava, ja kissan pointit (sukat, häntä, naamio ja korvat) ovat muun väriset, aina tummemmat kuin vartalo. Siamilaisella on lisäksi syvän siniset silmät, jotka pimeässä hohtavat rubiininpunaisina. Väritys johtuu siitä, että siamilainen on geneettisesti albiino.


title: Siamilainen

text: Siamilaiset jaotellaan eri naamiotyyppeihin naamion värin ja kuvioinnin mukaan. Klassisia naamiovärejä on neljä: ruskea (yleisin, naamio on lähes musta), sininen (naamio on siniharmaa), suklaa (maidonruskea, usein epätasainen naamio) ja lila. Muita värejä on saatu jalostuksella aikaan sekoittamalla siamilaisia muiden rotujen kanssa. Näitä ovat muun muassa punainen, tabby, kilpikonna ja kilpikonnatabby. Siamilaisen värigeeni on herkkä lämpötilanvaihteluille: erityisesti viileä ilma lisää turkkiin pigmenttiä. Siamilaisen väri onkin sitä tummempi, mitä kylmemmässä ilmastossa se asuu.


title: Siamilainen

text:
Rakenteeltaan siamilainen on elegantti, hennonoloinen mutta lihaksikas ja keskikokoinen kissa. Rodulle on ominaista pitkät kapeat jalat, ohut häntä ja isohkot korvat. Siamilaisella on lisäksi pitkä kapea kiilamainen pää, vinot itämaiset silmät ja piiskamainen häntä. Nykyisen venytetyn äärityypin vastapainoksi on Yhdysvalloissa elvytetty myös vanhanmallisten siamilaisten kasvatusta.
Siamilaiskissan turkki on lyhyt, ohut ja silkinpehmeä.
Kirjain naamiovärin perässä tarkoittaa virallista värin koodia ja se on osa kissan EMS-koodia.


title: Maceió

text: Maceió on kaupunki Alagoasin osavaltiossa, Brasiliassa. Se on osavaltionsa pääkaupunki ja samalla suurin kaupunki. Kunnan asukasluku oli 932 748 vuonna 2010. Meceió sijaitsee Mundaujärven ja Atlantin rannalla ja on suosittua matkailualuetta. Trooppisen ilmaston ansiosta alueen vuotuinen keskilämpötila on 25 °C ja sää on pääasiassa aurinkoinen.


title: Maceió

text: Maceió on kehittynyt kahdessasadassa vuodessa pienestä kalastuskylästä suurkaupungiksi. Kylä alkoi 1800-luvun alussa kasvaa valtavasti, kun sinne rakennettiin satama. Alagoaksen pääkaupunki siitä tuli 1839.


title: Maceió

text: Maceióssa sijaitsee Alagoaksen valtiollinen yliopisto sekä Zumbi dos Palmaresin kansainvälinen lentoasema.


title: Halloween – naamioiden yö

text: Halloween – naamioiden yö ("Halloween", tuotantovaiheessa sisäisesti nimellä "The Babysitter Murders") on John Carpenterin ohjaama yhdysvaltalainen kauhuelokuva vuodelta 1978. Siinä kuuluisa sarjamurhaajahahmo Michael Myers teki ensiesiintymisensä. Elokuvaa pidetään etenkin 1980-luvulla suosiossa olleiden slasher-elokuvien esi-isänä ja edelläkävijänä ja modernin kauhuelokuvan merkkipaaluna yleensäkin. Naamioiden yö aloitti "Halloween"-elokuvasarjan. Alkuperäinen on silti ainoa, jonka Carpenter on ohjannut. Ohjaaja itse sävelsi ja tulkitsi elokuvan piinaavan syntetisaattorilla soitetun teemasävelmän.


title: Halloween – naamioiden yö

text: Elokuva sai uudelleenfilmatisoinnin vuonna 2007. Sen ohjasi, käsikirjoitti ja tuotti muusikkona paremmin tunnettu Rob Zombie, jonka perimmäisenä tarkoituksena oli saattaa Michael Myers sekä elokuvasarja takaisin vanhaan hohtoon, jolloin nämä vielä onnistuivat pelottamaan katsojaansa ja luomaan tiivistunnelmaista jännitystä.


title: Halloween – naamioiden yö

text: Elokuva alkaa peräti neljä minuuttia kestävällä kameraotolla, jossa tapahtumat nähdään Michael Myersin näkökulmasta. Kuusivuotias Myers surmaa vanhemman sisarensa Judithin keittiöveitsellä vuoden 1963 halloweenina. Vanhemmat saapuvat ja lähes transsinkaltaisessa tilassa oleva poika kiidätetään välittömästi mielisairaalaan tohtori Sam Loomisin (Donald Pleasence) hoidettavaksi.


title: Halloween – naamioiden yö

text: Kahdeksan vuoden hoidon jälkeen Loomis epäilee, että Myers ei ole muuta kuin itse puhdas pahuus. Toiset seitsemän vuotta Loomis yrittää pitää häntä lukkojen takana, kunnes Myersista tulee täysi-ikäinen ja hänet on määrä viedä oikeuden eteen. Loomis on hakemassa häntä, mutta Myers pakenee sairaalasta ja palaa kotikaupunkiinsa Haddonfieldiin.


title: Halloween – naamioiden yö

text: Myers pukee kasvoilleen naamion ja ottaa kohteekseen lapsenvahtina olevan Laurie Stroden (Jamie Lee Curtis) ja joitakin tämän ystäviä. Päivällä Myers ahdistelee Laurieta esimerkiksi tarkkailemalla tätä ikkunasta. Samaan aikaan Loomis saapuu Haddonfieldiin ja menee paikallisen seriffin Lee Brackettin (Charles Cyphers) puheille ja kertoo mahdollisesti koko kaupungin olevan vaarassa. Seriffi ei ota puheita kovin vakavasti mutta lupaa auttaa ja he ryhtyvät etsimään Myersia ennen kuin verilöyly alkaisi.


title: Halloween – naamioiden yö

text:
Illan tultua Michael tappaa kolme Laurien ystävää ja houkuttelee Laurien taloon, jossa ruumiit ovat. Laurie säikähtää ja pelkää henkensä edestä. Myers tulee esiin ja alkaa jahdata tätä. Laurie selviää Myersin hyökkäyksistä ja onnistuu haavoittamaan tätä sukkapuikolla ja veitsellä. Lopulta Myers pääsee kuitenkin yllättämään Laurien ja melkein kuristaa tämän hengiltä, kunnes tämä riuhtaroi Myersin naamion pois hänen kasvoiltaan. Silloin Loomis saapuu ja ampuu Myersia kuusi kertaa ja Myers putoaa parvekkeelta. Mutta kun hän menee katsomaan alas, Myers on kadonnut jäljettömiin.
"Halloweenin" budjetti oli vain noin 325 000 dollaria. Se kuvattiin 21 päivässä keväällä 1978. Murhaajan naamioksikin valittiin halpa William Shatner -naamio, johon lisättiin valkoinen maalikerros, silmäaukot ja hiukset. Lisäksi monet näyttelijät pitivät yllä omia vaatteitaan. Tekijöillä oli vaikeuksia löytää kurpitsoja filmausajankohdan takia ja syksyn lehdetkin olivat keinotekoisia ja niitä kierrätettiin kohtauksesta toiseen. Elokuva on yksi menestyneimmistä independent-elokuvista. Siihen on vuoteen 2009 mennessä tehty yhdeksän jatko-osaa. Valtion elokuvatarkastamo leikkasi elokuvasta 33 sekuntia elokuvan ennakkotarkastuksessa vuonna 1979 ja antoi elokuvalle leikkauksen jälkeen ikärajaksi K18. Vuonna 1986 elokuva ennakkotarkastettiin uudelleen ja Valtion Elokuvatarkastamo piti ennallaan aiemman päätöksensä ja elokuvasta leikattiin jälleen tuo samainen 33 sekuntia. Edelleen vuonna 1989 videolevitystä varten elokuvalle annettiin ikäraja K18 ja voimassa olleen videolain perusteella sitä ei siten saanut Suomessa myydä eikä levittää.


title: Halloween – naamioiden yö

text: Elokuvan esitysoikeudet televisiossa myytiin CBS:lle neljällä miljoonalla dollarilla vuonna 1982. Ehtona oli, että elokuvaa pidennettäisiin kymmenellä minuutilla pidemmäksi. Carpenter käsikirjoitti ja ohjasi "Halloween 2":n aikoihin kolmessa päivässä neljä kohtausta, jotka yhdistettiin elokuvaan. Näin muodostui pidennetty versio, joka on myös julkaistu DVD:llä.


title: Eero Heinonen (basisti)

text: Eero Aleksi Heinonen (s. 27. marraskuuta 1979, Helsinki) on The Rasmus -yhtyeen basisti. Hän toimii myös taustalaulajana yhtyeen konserteissa.


title: Eero Heinonen (basisti)

text: Hän soitti popjazzyhtye Korpi Ensemblessä vuosina 1999–2004 ja on säveltänyt muutamia yhtyeen kappaleista. Syksyllä 2006 Heinonen levytti retrohenkisen rock-trion Hay & Stone kanssa. Valtaosa Hay & Stonen kappaleista on Heinosen tekemiä.


title: Eero Heinonen (basisti)

text: Heinonen opiskeli Sibelius-lukiossa.


title: Stephen R. Bourne

text: Steve Bourne tunnetaan parhaiten Bourne-komentotulkin ("Bourne shell", codice_1) kehittäjänä. Bourne-komentotulkki on edelleen useimpien UNIX-järjestelmien oletuskomentotulkki.


title: Stephen R. Bourne

text: Bourne on valmistunut filosofian tohtoriksi Cambridgen yliopistosta. Hän on työskennellyt ALGOL 68-ohjelmointikielen kääntäjän parissa saman yliopiston tietotekniikkalaboratoriossa. Jätettyään Cambridgen hän siirtyi yhdeksäksi vuodeksi Bell Labsin palvelukseen, missä hänen työtehtävänsä liittyivät UNIX-käyttöjärjestelmään. Tänä aikana hän kehitti Bourne-komentotulkin lisäksi adb-debuggerin ja kirjoitti UNIX-käyttöjärjestelmästä kirjan nimeltä "The UNIX System".


title: Stephen R. Bourne

text: Bell Labsin jälkeen Bourne on työskennellyt Silicon Graphicsin, Digital Equipment Corporationin, Sun Microsystemsin ja Cisco Systemsin palveluksessa. Nykyään hän työskentelee El Dorado Ventures -nimisessä kalifornialaisessa sijoitusyhtiössä.


title: Tunisian lippu

text: Tunisian lippua käytettiin ensimmäistä kertaa vuonna 1831. Siihen on sen jälkeen tehty vain vähäisiä muutoksia. Lipussa olevat sirppikuu ja tähti kuvaavat islamia.


title: Tunisian lippu

text: Tunisian alue oli Marokkoa hallinneen Almohadien dynastian alaisuudessa vuoteen 1229 saakka. Tällöin alue irrottautui Hafsidin kuningaskunnaksi, joka oli erillinen berberivaltio ja kattoi Pohjois-Afrikan rannikon nykyisestä Itä-Algeriasta Länsi-Libyaan. Espanjan katolilaisten lisääntyneen painostuksen tuloksena Hafsidin muslimikuningaskunta pyysi 1500-luvulla suojelusta Turkin sulttaanilta ja 1574 kuningaskunta liitettiin ottomaanien imperiumiin. Tunisialaiset hallitsijat, beit, säilyttivät itsemäämisoikeuden. Pääkaupunkina oli Tunis. Bei-hallitsijoilla oli omia lippuja, joissa oli tyypillisesti yksi tai usemapi kuunsirppi punaisessa viirissä. Meriliikenteessä oli käytössä sinipunavihreäraitainen lippu.


title: Tunisian lippu

text: Vuonna 1831 beihallitsija Al-Hussain II vihki ottomaaniarmeijaan kuuluneelle laivastolleen Turkin lippua muistuttaneen lipun. Ottomaanien punalippu sai keskelleen valkoisen auringon, jonka päälle sommiteltiin Turkin ja islamin mahtimerkit, kuunsirppi ja tähti. Vaikka Konstantinopolin sultaani protestoi lipun itsenäisestä tyylistä Turkin sulttaanikunnan lippuun verrattuna, uusi Tuniasian lippu säilytettiin.


title: Tunisian lippu

text: Ranska valtasi 1800-luvun puolivälissä Algerian ja teki myös Tunisiasta oman protektoraattinsa 1881. Lippun yläkulmaan lisättiin Ranskan trikoloritunnus. Tätä lippua käytettiin esimerkiksi joissain sotilasyksiköissä ja kauppalaivastossa. Lippu säilyi vuoteen 1956 saakka, joskin toisen maailmansodan aikana 1942–43 maa oli Saksan miehittämä.


title: Tunisian lippu

text: Tunisia itsenäistyi 1956 kuningaskuntana. Trikolori poistettiin ja lipun symbolien tulkintaa uudistettiin. Punainen merkitsi uhrattua verta vapaustaistelussa Ranskaa vastaan, valkoinen rauhaa, kuunsirppi islamia ja tähden viisi sakaraa islamin viittä periaatetta: uskoa Allahiin ja koraaniin, päivittäistä rukousta, Ramadan-paastoa, kymmenystä köyhille ja pyhiinvaellusta Mekkaan. Lippu säilyi myös 1957, kun beimonarkki Muhammed al-Amin syrjäytettiin ja maan presidentiksi nousi Habib Bourguiba. Hänen pitkäaikaisen, yksinvaltaisen hallintokautensa aikanaan maa valmisteli valtioliittoa Libyan kanssa (Arabi-islamilainen tasavalta) ja vuonna 1974 ehdittiin hyväksyä uuden valtiomuodostelman lippukin. Valtioiden yhdistymishanketta ei kuitenkaan toteutettu.


title: Onsen

text: Onsen () on nimitys sekä kuumille lähteille että niiden yhteydessä toimiville yleisille kylpylöille Japanissa. Onseneilla on aina ollut suuri merkitys japanilaisessa kulttuurissa ja nykyäänkin ne ovat paikkoja, joissa yhteiskunnan hierarkiat ja työelämän vaativuus voidaan hetkeksi unohtaa.


title: Onsen

text: Onsen ryokan -nimellä tunnetut kylpylämajatalot tarjoavat normaalin majoituksen ja ruokailun lisäksi mahdollisuuden kuumaan kylpyyn majatalon omassa kylpylässä. Kaupungeissa on myös sentō-nimellä tunnettuja yleisiä kylpylöitä.


title: Onsen

text: Rotenburo on ulkoilmassa sijaitseva kuuma lähde. Se voi olla luonnonlähde tai ulkona sisäaltaan vieressä sijaitseva kylpyallas, johon on johdettu vulkaanista kuumaa vettä. Ashiyu on pieni jaloille tarkoitettu kuuma lähde.


title: Onsen

text: Nykyään lähes kaikissa Japanin onsen- ja sentō-kylpylöissä miehet ja naiset kylpevät erikseen. Ennen kuumaan lähteeseen menoa peseydytään huolellisesti, ja itse kylvyssä ollaan alasti. Onseniin voi ottaa mukaan pienen pyyhkeen, vaikka perinteisesti sitäkään ei pitäisi käyttää. Onsenin vesi saattaa toisinaan olla hyvin kuumaa ja voimakkaasti rikiltä tuoksuvaa. Mitä kuumempaa vesi on, sitä lyhyempi aika vedessä ollaan kerrallaan.


title: Onsen

text: Onseneita on suuria ja pieniä. Joidenkin hotellien yhteyteen on rakennettu valtavia onsenkylpylöitä, joissa voi olla kymmenittäin erikokoisia ja -näköisiä kylpyaltaita. Näissä vesi voi olla mineraalikoostumukseltaan ja lämpötilaltaan vaihtelevaa. Toisaalta taas pienissä majataloissa on tavallisesti vain yksi tai kaksi pientä kylpyä.


title: Ammattiosasto

text: Ammattiosasto on paikallinen ammattiyhdistys, joka kuuluu ammattiliittoon, vaikka näin ei aina ole, varsinkin kun ammatillinen järjestäytyminen on ollut tai on uusi asia. Työntekijät kuuluvat yleensä ammattiosaston kautta valtakunnalliseen ammattiliittoon. Osastot voivat olla paikkakunta-, työnantaja- (työpaikka-) tai alakohtaisia.


title: Ammattiosasto

text: Ennen nykyisenlaisen ammattiliitto-organisaation syntyä ammattiosastolla tarkoitettiin myös työntekijöiden omaa täysin itsenäistä työpaikka- tai paikkakuntatasoista edunvalvontaelintä. Monet näistä osastoista ovat edelleen olemassa. Suomen ensimmäinen ammattiosasto, Helsingin Kirjatyöntekijäin Yhdistys, perustettiin vuonna 1869, 25 vuotta ennen kuin kirjatyöntekijät perustivat Suomen ensimmäisen ammattiliiton v. 1894.


title: 4659 Roddenberry

text: 4659 Roddenberry on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi, joka on nimetty Gene Roddenberryn mukaan ja hänen muistokseen. Asteroidin löysi 2. maaliskuuta 1981 Schelte J. Bus australialaisessa Siding Springin observatoriossa Uudessa Etelä-Walesissa. Ennen nimeämistään pikkuplaneetta tunnettiin tunnuksella 1981 EP20.


title: Adige

text: Adige (, ) on Italian toiseksi pisin joki Pojoen jälkeen. Se virtaa maan koillisosassa Alpeilta Etelä-Tirolista Adrianmereen Pon pohjoispuolella. Adige on 410 kilometriä pitkä ja sen valuma-alue on 12 200 neliökilometrin laajuinen.


title: Adige

text: Adige saa alkunsa Reschensolan alapuolelta läheltä Itävallan ja Sveitsin rajaa. Se virtaa Reschenseen alppijärveen ja sieltä etelään kääntyen itään Vinschgaun laakson läpi Meraniin ja Bolzanoon, jossa siihen yhtyy Eisackjoki. Bolzanosta se jatkaa etelään Vallagarinan laaksossa ja saapuu Pon alangolle Veronan lähellä virraten Trenton ja Veneton alueiden halki. Adige laskee Adrianmereen Chioggian kaupungin eteläpuolella. Adige ja Po virtaavat suistoalueella vierekkäin liittymättä yhteen.


title: Adige

text: Vuoriston läpi virtaavana jokena Adigea vaivaavat tulvat. Joki on tulvinut pahoin muun muassa vuosina 1951 ja 1966. Sen yläjuoksulla tuotetaan vesivoimaa ja alajuoksulla sen vettä käytetään kasteluun. Alajuoksun ja erityisesti Veronan tulvariskin pienentämiseksi joki on yhdistetty tunnelilla Gardajärveen. Tunneli on 10-kilometrinen ja alkaa Rovereton eteläpuolta päättyen Gardajärven kolliskulmaan Torbolessa.


title: Eric S. Raymond

text: Eric S. Raymond (s. 4. joulukuuta 1957 Boston), johon viitataan usein lyhenteellä ESR, on eräs avoimen lähdekoodin yhteisön keulahahmoista. Hän perusti Open Source Initiativen helmikuussa 1998 yhdessä Bruce Perensin kanssa. Raymond on hakkerikulttuuria ja avoimen lähdekoodin yhteisöä valottavan The Cathedral and the Bazaar -kirjan kirjoittaja sekä "Jargon File" -tietotekniikkasanaston tämänhetkinen ylläpitäjä. Hän on luonut Fetchmail-sähköpostiohjelman ja osallistunut Emacs-tekstieditorin sekä "ncurses"-, "giflib"/"libungif"- ja "libpng"-kirjastojen kehittämiseen.


title: Eric S. Raymond

text: Raymondilla on CP-vamma.


title: The Trooper

text: The Trooper on brittiläisen metallimusiikkia esittävän Iron Maidenin kappale ja singlejulkaisu vuodelta 1983. Se on viides kappale Iron Maidenin neljännellä studioalbumilla "Piece of Mind". Kappaleen on kirjoittanut yhtyeen basisti Steve Harris ja kappale kertoo Krimin sodassa käydystä Balaklavan taistelusta ja kuuluisasta kevyen prikaatin hyökkäyksestä. Kappale on yksi Iron Maidenin tunnetuimmista ja sen tunnistettavaa, Dave Murrayn ja Adrian Smithin yhdessä soittamaa kitaraintroa pidetään yhtenä metallimusiikin parhaimmista.


title: The Trooper

text: "The Trooper" julkaistiin "Piece of Mindin" toisena singlekappaleena "Flight of Icarusin" jälkeen 20. kesäkuuta 1983 b-puolenaan alun perin Jethro Tullin levyttämä kappale "Cross-Eyed Mary". Kappale debytoi Britannian singlelistalla sijalla 26, ja sen korkein sijoitus Britanniassa oli 12. listasija. Kappale julkaistiin uudelleen singlejulkaisuna vuonna 2005 sekä CD-levynä että 7- ja 12-tuumaisina vinyylilevyinä.


title: The Trooper

text: CD-painos sisälsi kappaleen liveversion Iron Maidenin livealbumilta "Death on the Road", alkuperäisen studioversion, Islannissa nauhoitetun liveversion kappaleesta "Prowler" ja "The Trooperin" livevideon ja alkuperäisen musiikkivideon. Rajoitettu, siniselle vinyylille painettu 7-tuumainen vinyylilevypainos sisälsi liveversiot "The Trooperista" ja "Another Lifesta" ja sisälsi myös julisteen. 12-tuumainen kuvavinyylipainos sisälsi "The Trooperin" alkuperäisen studioversion ja "Death on the Roadin" liveversion sekä Islannin-konsertissa nauhoitetun kappaleen "Murders in the Rue Morgue". Uusintapainoksena julkaistun singlen korkein listasijoitus Britannian singlelistalla oli viides listasija.


title: Niuen lippu

text: Niuen lippu on Uuden-Seelannin liitännäisvaltion Niuen virallinen lippu. Se on ollut käytössä vuodesta 1975 lähtien. Lipun vasemmassa yläkulmassa on Union Jack viitaten Uuden-Seelannin pitkään historiaan Yhdistyneen kuningaskunnan kanssa, johon on lisätty viisi tähteä. Neljä pientä tähteä viittaavat Uuteen-Seelantiin ja iso tähti on Niue. Lipun keltainen väri symboloi Niuen kirkasta auringonpaistetta sekä Uuden-Seelannin ja Niuen välistä ystävyyttä.


title: Out of Our Heads

text: Out of Our Heads on The Rolling Stonesin albumi, joka julkaistiin toisistaan huomattavasti poikkeavina painoksina Yhdysvalloissa heinäkuussa 1965 ja Isossa-Britanniassa syyskuussa 1965.


title: Out of Our Heads

text: Albumin molemmat versiot jatkavat yhtyeen tuttua linjaa, ja ne sisältävät enimmäkseen rhythm and blues -lainakappaleita. Näihin aikoihin Mick Jagger ja Keith Richards ryhtyivät kuitenkin ottamaan enemmän vastuuta kappaleiden tekemisestä, ja seuraava Britanniassa julkaistu albumi "Aftermath" sisälsi ainoastaan omia kappaleita.


title: Out of Our Heads

text: Hitit ”(I Can't Get No) Satisfaction” ja ”The Last Time” siivittivät Yhdysvalloissa The Rolling Stonesin albumin ensimmäistä kertaa maan listaykköseksi myyden samalla platinaa. Britanniassa se ei kyennyt ohittamaan listalla The Beatlesin "Help!" -albumia, ja levy oli korkeimmillaan listan sijalla 2. Vuonna 2003 Rolling Stones -lehti valitsi albumin Yhdysvaltain version kaikkien aikojen 114. parhaaksi albumiksi.


title: Out of Our Heads

text:
A-puoli
B-puoli


title: Brynäs IF

text: Brynäs IF on vuonna 1912 perustettu gävleläinen jääkiekkojoukkue, joka pelaa Ruotsin pääsarjassa SHL:ssä. Sen kotihallina toimii Gavlerinken Arena ja sinne mahtuu 8 265 katsojaa. Pääasiassa seura pelaa jääkiekkoa, mutta sillä on joukkueita muissakin lajeissa. Brynäs IF on yksi ruotsalaisen jääkiekkoilun suurseuroista ja se on voittanut Ruotsin mestaruuden 13 kertaa.


title: Miika

text: Miika on heprealaisperäinen miehen etunimi. Miikan nimipäivä on suomenkielisessä kalenterissa 29. syyskuuta. Profeetta Miika kirjoitti Vanhan testamentin pienen profeetallisen kirjan, Miikan kirjan. Nimi on juonnos heprean kielen sanasta Mikael, joka tarkoittaa "Ken on kuin Jumala". Saman nimen muunnelmia ovat Mikko, Mika ja Miikka sekä naispuolinen vastine Mikaela.


title: Miika

text: Suomessa nimi Miika on toukokuun 2017 loppuun mennessä annettu 8 990 miehelle ja alle 5 naiselle. Nimen muunnos Miikka on annettu noin 5 168 henkilölle. Molemmat nimet ovat yleistyneet vasta 1960-luvulta alkaen oltuaan sitä ennen varsin harvinaisia. Molemmat nimet olivat suosituimmillaan 80- ja 90-luvuilla.


title: Escape from Monkey Island

text: Escape from Monkey Island ("EMI") on LucasArtsin tekemä neljäs "Monkey Island"-sarjan seikkailupeli. Se julkaistiin vuonna 2000. Pelin projektijohtania toimivat Sean Clark ja Michael Stemmle jotka olivat aiemmin työskennelleet Sam & Max Hit the Road pelissä.


title: Escape from Monkey Island

text: Erona muihin sarjan peleihin on se, että "EMI" ei käytä enää SCUMM-pelimoottoria vaan "Grim Fandangossa" käytettyä GrimE-pelimoottoria, joka luotiin LUA-ohjelmointikielellä. Peli on "Grim Fandangon" tapaan kolmiulotteinen esirenderoiduilla taustoilla. Se eroaa edeltäjistään myös pelattavuudeltaan. Päähenkilöä Guybrush Threepwoodia ohjataan näppäimistöllä eikä hiirellä. Hiirtä pelissä ei käytetä lainkaan, ei edes valikoissa. Guybrush Threepwoodin ääninäyttelijänä toimii edellisen pelin tapaan Dominic Armato.


title: Escape from Monkey Island

text: Pelin alussa Guybrush ja Elaine Marley palaavat matkalta. Kesken kaiken merirosvot kuitenkin hyökkäävät heidän laivaansa mutta häviävät taistelussa. Palattuaan takaisin "Melee"-saarelle kukaan ei ole vastassa toivottamassa Guybrushia ja Elainea tervetulleiksi. Matkan aikana heidän on luultu kuolleen ja uusi kuvernööriehdokas Charles L. Charles on päättänyt hajottaa Elainen kotipalatsin. Aluksi Guybrushin pitää estää se.


title: Escape from Monkey Island

text: Kun Guybrush on pelastanut Elainen kotipalatsin, hän palkkaa miehistön, johon kuuluu Otis ja Carla "MI1":stä sekä I. Cheese. Guybrush hankkii myös laivan satamapäälliköltä näyttämällä hänelle kuvernöörin merkkiä jonka hän saa Elainelta, ja purjehtii sillä "Lucre"-saarelle hakemaan Elainen lakimiehiltä papereita. Asia ei kuitenkaan suju ongelmitta. Kun Guybrush hakee saaren pankista Elainen isoisän tavaroita saapuu "Pegnose Pete" ryöstämään pankin Guybrush-naamari päässään. Guybrush selvittää, että Peten kotipaikka on Lucre-saaren suolla eräänlaisessa aikalabyrintissä. Guybrush pääsee aikalabyrintin läpi, kun hän saa tekoelinkaupasta ohjeet, miten labyrintista pääsee läpi. Kun hän saapuu Pegnosen talolle suolla, hän näkee että joku puhuu hänen kanssaan ryöstön onnistumisesta. Toinen mies lähtee lautalla pois ja Guybrush harhauttaa Peten häkkiin ja kuljettaa hänet saaren poliisille, mutta poliisi sanoo ettei Guybrush voi todistaa Peten ryöstäneen pankin. Hän pidättää Peten kuitenkin muista rikoksista. Seuraavaksi Guybrush löytää Peten proteesinenän pankista, jota Pete käytti ryöstäessään pankin Guybrush -naamari päässään. Mutta se ei vielä todistanut, että se kuuluisi Petelle, koska sitä ei voitu kiinnittää ilman puuttuvaa ruuvia. Sen jälkeen Guybrush harhauttaa saaren australialaista miljonääriä Ozzie Mandrilliä ja seuraa häntä ryöstösaaliin kätköpaikkaan läpi viidakon. Ozzy lähtee pois ja Guybrush korjaa aarteen talteen. Samalla hän löytää puuttuvan ruuvin Peten Guybrush -naamarista ja todistaa syyttömyytensä pankin ryöstöön tämän avulla. Pete pakenee heti tekonenän kokeilemisen jälkeen ja Guybrush palaa Melee Islandille Elainen isoisän tavarat mukanaan.


title: Escape from Monkey Island

text: Guybrushin palattua Melee:lle Elainen palatsiin Charles L. Charles saapuu jälleen. Lyhyen juttelun jälkeen Charles vaihtaa olomuotoaan ja muuttuu LeChuckiksi jonka luultiin olleen kuollut. Guybrush lähtee pois palatsista ja menee voodoo-neidin luo jolta saa tavaroita, joilla hänen pitäisi löytää Ultimate Insult, jonka avulla LeChuck aikoo hallita maailmaa. Voodoo-neiti ei kuitenkaan löytänyt viimeistä osaa, jotain sinistä. Se Guybrushin tulisi löytää Meleeltä Islandilta. Voodoo-neiti kertoo myös, että tavarat pitää pukea kauniille vaaleanpunaiseen pukeutuvalle naiselle. Seuraavaksi Guybrush menee Lua-baariin (Aiemmin Scumm Bar, mutta ohjelmointikielen muututtua Scummista Luaan tekijät päättivät vaihtaa myös baarin nimen.) ja polttaa taulun, jonka takana on viimeinen esine, jonka hän tarvitsi löytääkseen Ultimate Insultin. Se on kartta, jossa on kuva Melee Islandista ja sen lähiympäristön saarista. Seuraavaksi Guybrush menee satamaan, jossa on hänen laivansa miehistöineen. Guybrush antaa tavarat laivan vaaleanpunaiselle keulahahmolle, joka herää henkiin. Guybrush pyytää keulahahmoa piirtämään kartalle, missä on Ultimate Insult. Näin Guybrush saa selville, että heidän on lähdettävä Jambalaya saarelle etsimään Ultimate Insult:ia. Seuraavaksi Guybrush pyytää keulahahmoa piirtämään kuvan Ultimate Insultista, jonka jälkeen matka jatkuu Jambalaya-saarelle.


title: Escape from Monkey Island

text: Jambalayalla Guybrush hankkii Ultimate Insultin osat; kultaisen ihmispatsaan, hopeisen apinanpään ja pronssisen merirosvohatun. Ihmispatsaan hän hankkii voittamalla Marco de Pollon uimahyppykilpailussa, hopeisen apinanpään hän saa Planet Threepwood-ravintolasta vaihtamalla kopiomukin aitoon apinamukiin ja merirosvohatun hän saa pieneltä saarelta Jambalayan vierestä, jossa hattu on kiven alla, jonka amiraali Casaba räjäyttää palasiksi kanuunalla. Palattuaan jälleen Meleelle Ozzie Mandrill ja LeChuck häätävät Guybrushin Monkey Islandille, josta näyttää olevan mahdoton poistua.


title: Escape from Monkey Island

text: Guybrushin täytyy päästä Monkey Islandilta pois ja rakentaa tehokkaampi Ultimate Insult kuin LeChuckilla. Tehtävän toteuttaakseen hänen täytyy palauttaa Herman Toothrotin muisti heittämällä häntä ensin kaksi kertaa kookospähkinällä, maitopullolla ja lopulta harmonikalla. Sitten täytyy houkutella muutama apina "suuren apinanpään", ison kivisen apinan pään luokse, koota Ultimate Insult banaaninpoimijasta, "suuresta apinanpäästä" ja pronssisesta kunnian hatusta, jonka saa voittamalla Jojo jr.:n Monkey Kombatissa. Silloin käynnistyy suuri apinarobotti, jolla Guybrush palaa Meleelle. Sitä ennen on kuitenkin estettävä Mandrillin aikeet. Lopussa täytyy käydä Monkey Kombatia LeChuckin patsaan kanssa.


title: Escape from Monkey Island

text: Guybrushin keskustellessa Ultimate Insultista Voodoo Ladyn kanssa, hän mainitsee siihen liittyvästä erittäin vaikeasta ja salaperäisestä kielestä. Guybrush viittaa humoristisesti vastauksessaan suomen kieleen.


title: Escape from Monkey Island

text: Fanien suosioon noussut, The Curse of Monkey Islandissa ensiesiintymisensä tehnyt puhuva pääkallo Murray, esiintyy myös Escape from Monkey Islandissa. Tähän liittyen peliin tehtiin Murrayhyn liittyvä pila. Jos kirjoittaa Murrayn tavattuaan komennon "M-U-R-R-A-Y-B-A-L-L", ruutuun tulee perinteinen Pong-peli, mutta vain Murray pallona ja banaanit tennismailoina. Pelissä oli myös yllättävä maininta metallimusiikkia soittavasta Keelhaul-yhtyeestä.


title: Escape from Monkey Island

text: Guybrushin yrittäessä juoda tölkillisen grogia Elaine huudahtaa "Guybrush Ulysses Threepwood!". Epäselväksi jää, onko Ulysses Guybrushin toinen nimi.


title: Säätyvaltiopäivät

text: Säätyvaltiopäivät olivat entisajan Euroopassa monissa maissa lakia säätävä kokous, jossa jokainen sääty oli edustettuna erikseen. Useimmissa maissa säätyvaltiopäivillä olivat edustettuina aatelissääty, pappissääty ja porvarissääty, Ruotsissa poikkeuksellisesti myös talonpoikaissääty. Säätyvaltiopäivät olivat ennen 1800-lukua käytössä ainakin Ranskassa, Pyhässä saksalais-roomalaisessa keisarikunnassa, Pohjoismaissa sekä Puolassa (nimellä Sejm).


title: Säätyvaltiopäivät

text: Säätyvaltiopäiviä kutsutaan usein pelkästään nimellä valtiopäivät.


title: Säätyvaltiopäivät

text: Ruotsissa jokaisella neljällä säädyllä oli oma kamari, joka otti kantaa valtiopäivillä käsiteltäviin asioihin. Jokaisella säädyllä oli myös oma puhemiehensä ja sihteerinsä. Aatelissäädyn puhemiestä kutsuttiin maamarsalkaksi.


title: Säätyvaltiopäivät

text: Porvoon valtiopäivistä 25. maaliskuuta 1809 alkaen Suomen suuriruhtinaskunnan säätyvaltiopäivät toimivat erillään Ruotsin valtiopäivistä ylimääräisten valtiopäivien loppuun 18. syyskuuta 1906 asti. Ne kokoontuivat istuntoihinsa ylimääräiset valtiopäivät huomioon ottaen 15 kertaa autonomian aikana.


title: Säätyvaltiopäivät

text: Talonpoikaissäädyn valtiopäivämiesten vaalipiireinä toimivat tuomiokunnat. Kustakin tuomiokunnasta valittiin yksi edustaja.


title: Säätyvaltiopäivät

text: Suomen aateliskalenterissa olevien aatelissukujen päämiehet edustivat valtiopäivillä omia sukujaan. Papistolla oli erityinen piispat, kirkkoherrat ja kappalaiset käsittävä vaalimenetelmänsä. Porvarit valittiin kaupungeista omalla vaalillaan.


title: Säätyvaltiopäivät

text: Säätyvaltiopäivät korvaavan Eduskunnan ensimmäiset vaalit järjestettiin 15.–16. maaliskuuta 1907.


title: Ahvenanmaan lippu

text: Ahvenanmaan lippu on Suomen itsehallinnollisen maakunnan Ahvenanmaan virallinen lippu. Sitä käytettiin ensimmäistä kertaa Maarianhaminassa 3. huhtikuuta 1954. Ahvenanmaan lippu on muuten samankaltainen kuin Ruotsin lippu, mutta siihen on lisätty punainen risti symboloimaan Suomea. Lipussa yhdistyvät Ruotsin lipun sinikeltaiset värit ja Suomen vaakunan keltapunaiset värit.


title: Ahvenanmaan lippu

text: Lippu on Ahvenanmaan itsehallintoalueen lippu, jota voidaan käyttää maissa. Merellä Ahvenanmaalle rekisteröidyt tai siellä kotipaikkaansa pitävät kauppa-, kalastus- ja huvialukset voivat vapaasti valita, käyttävätkö ne Ahvenanmaan vai Suomen lippua. Ahvenanmaan maakunnan omistamat alukset käyttävät kuitenkin aina Ahvenanmaan lippua. Lisäksi asetus liputuksesta Suomen lipulla (383/1978) määrää, että Ahvenanmaan maakunnan julkisten rakennusten on virallisina valtakunnan liputuspäivinä liputettava Suomen lipulla. Toisaalta Ahvenanmaan maakuntalaki määrää nämä liputtamaan maakuntalipulla maakunnan liputuspäivinä.


title: Ahvenanmaan lippu

text: Ahvenanmaan lipun korkeus on 17 ja pituus 26 mittayksikköä. Punakeltaisen ristin leveys on 5 mittayksikköä. Tästä punaisen osan leveys on 2 mittayksikköä ja tätä ympäröivät keltaiset reunat kukin 1,5 mittayksikköä leveät. Sinisten kenttien korkeus on 6 mittayksikköä. Lipputangon puoleisten sinisten kenttien leveys on 8 ja uloimpien kenttien 13 mittayksikköä. Lippu jakautuu siis pystysuunnassa suhteessa 6 : 1,5 : 2 : 1,5 : 6 ja vaakasuunnassa (lipputangon puolelta lähtien) suhteessa 8 : 1,5 : 2 : 1,5 : 13.


title: Ahvenanmaan lippu

text: Lipun viralliset värit ovat:


title: Ahvenanmaan lippu

text:
NCS ("Natural Colour System"):
Pantone:
CMYK:


title: Musta savuttaja

text: Mustat savuttajat () ovat valtamerten pohjissa esiintyviä kuumia lähteitä, jotka syntyvät, kun maankuoresta pulppuava ylikuumennut vesi läpäisee merenpohjan. Tämä vesi sisältää runsaasti maankuoresta liuenneita mineraaleja, erityisesti sulfideja. Näitä mineraaleja kiteytyy suppiloksi lähteen ympärille mustille savuttajille ominaiseen muotoon. Savuttajan veden musta väri johtuu mineraalien saostumisesta kuuman veden kohdatessa kylmän meriveden. Kiteytyneet metallisulfidit voivat muodostaa merenpohjaan valtavia malmiesiintymiä. Tarkempi mustien savuttajien sijaintikohta on mannerlaattojen mereisissä saumakohdissa, koska niiden esiintyminen edellyttää geotermistä aktiivisuutta.


title: Musta savuttaja

text: Ensimmäiset mustat savuttajat löydettiin vuonna 1977 Galápagossaarten lähistöltä. Nykyään niitä tiedetään olevan ainakin Atlantin valtameressä ja Tyynessämeressä, keskimäärin 2 100 metrin syvyydessä. Mustien savuttajien veden lämpötila saattaa nousta 400 celsiusasteeseen, ja korkeimman mitatun lämpötilan tiedetään olleen 464 °C. Merten syvyyksien korkean paineen takia vesi ei kiehu. Vesi on erittäin hapanta, sen pH-arvo voi olla 2,8. Tämä vastaa laimentamattoman etikan happamuutta.


title: Musta savuttaja

text:
Syvällä valtameren pohjassa on tavallisesti hyvin vähän elämää, sillä auringonvalo ei juurikaan yllä sinne. Mustien savuttajien ympärille on kuitenkin muodostunut kokonaisia ekosysteemejä. Näiden luona elää huomattavan paljon toistaiseksi tuntemattomia lajeja. Niissä elävät pieneliöt, kuten ekstremofiilit ja arkeonit, tuottavat lämmön, metaanin ja rikkiyhdisteiden avulla energiaa prosessissa, jota kutsutaan kemosynteesiksi. Nämä pieneliöt ovat puolestaan suurempien eliöiden, kuten simpukoiden ja jättiputkimatojen ravintoa. Mustan savuttajan lähistöltä on kuitenkin myös löydetty "Chlorobiaceae"-heimon rikkibakteeri, joka auringonvalon puuttumisesta huolimatta käyttää energiantuotantoonsa fotosynteesiä. Bakteeri hyödyntää mustan savuttajan himmeää valonhehkua ja on ensimmäinen luonnosta löydetty organismi, joka käyttää fotosynteesiin muuta kuin auringonvaloa.
Mustien savuttajien lähistöltä löytyy jatkuvasti uusia, erikoisia eliölajeja. Esimerkiksi pompeijinmato ("Alvinella pompejana") löytyi 1980-luvulla, ja vuonna 2001 löytyi kotilolaji "Crysomallon squamiferum", jonka kuori on kuin rautahaarniska: tavanomaisen kalsiumkarbonaatin sijasta kotilo käyttää kuorensa rakennusaineena rautasulfideja. Rautasulfidien käyttö tällaisiin biologisiin tarkoituksiin on luultavasti mahdollista merenpohjan valtavan paineen (noin 25 megapascalia 2 500 metrin syvyydessä) rautasulfidia kemiallisesti stabiloivan vaikutuksen ansiosta.


title: Musta savuttaja

text: On esitetty ajatus, jonka mukaan elämä olisi syntynyt mustien savuttajien lähellä. Ajatus perustuu siihen, että mustat savuttajat purkavat sisuksistaan monenlaisia kemiallisia yhdisteitä, jotka olisivat saattaneet muinoin reagoida keskenään ja käynnistää kemiallisen evoluution rauta-rikkimaailmassa.


title: Graptoliitit

text: Graptoliitit ("Graptolithina") olivat muinaisia merenpohjan yhdyskuntaeläimiä, jotka elivät yläkambrikaudelta kivihiilikauden Mississippi-kauteen. Monet graptoliittifossiilit näyttävät hieroglyfikirjoitukselta, mihin niiden nimikin viittaa. Monesti graptoliitit ovat haaroittuvia. Graptoliitit kytketään yleensä esiselkäjänteisten ("Hemichordata") luokkaan "Pterobranchia", jotka ovat matomaisia pohjaeläimiä. Graptoliitteja on verrattu sukuihin "Cephalodiscus" ja "Rhabdopleura".


title: Graptoliitit

text: Graptoliittejä esiintyy laajasti kerrostumissa eri puolilla maailmaa ja niiden evoluutio oli suhteellisen nopeaa. Siksi niitä käytetään yleisesti stratigrafiassa johtofossiileina kerrostumien ajoittamiseen. Brittigeologit jakavat ordovikin ja siluurin osiin graptoliittien mukaan.


title: Heinäveden seurakunta

text: Heinäveden seurakunta on Heinäveden kunnassa Etelä-Savossa toimiva Suomen evankelis-luterilaisen kirkon seurakunta. Se kuuluu Kuopion hiippakuntaan ja Rautalammin rovastikuntaan. Jäseniä seurakunnassa on 2701 mikä on kunnan asukasluvusta noin 78 %.


title: Yliperä

text: Yliperä voi tarkoittaa ainakin seuraavia:


title: Vakio

text:
Vakio on matemaattisessa lausekkeessa esiintyvä luku, jonka arvo ei muutu. Sen vastakohta on muuttuja. Joillakin vakioilla kuten piillä ja monilla luonnonvakioilla on omat erikoismerkkinsä.
Kaikilla numerovakioilla (1,2,3 jne) on omat merkkinsä.


title: Vakio

text: Esimerkkejä:


title: Vakio

text: Vanhan perinteen mukaan aakkosten alkupään kirjaimia käytetään kuvaamaan tunnettuja suureita tai vakioita ja loppupään kirjaimia tuntemattomia suureita tai muuttujia.


title: Vakio

text:
Matematiikassa vakiolle tunnusomaista on, että sen derivaatta on nolla.
Osittaisderivoinnissa myös muut muuttujat paitsi se, jonka suhteen derivoidaan, pidetään vakioina.


title: Alkukalat

text: Alkukalat tai "panssarikalat" ("Ostracodermi") olivat ordovikikaudella ilmestyneitä alkeellisia leuattomia kaloja, joilla oli panssari suojanaan niin kuin monella tuon ajan eläimellä. Ostrakodermit on aiemmin luettu yläluokkaan "Agnatha", leuattomat selkärankaiset, johon kuuluvat myös nykyiset nahkiaiset ja limanahkiaiset. Ne olivat ensimmäisiä selkärankaisia.


title: Alkukalat

text: Ryhmä jaetaan alkeellisempaan "Heterostraci"-alaluokan sisältävään "Pteraspidomorphi"-ryhmään ja kehittyneempään "Cephalaspidomorphi"-ryhmään. Nykyään näiden ei kuitenkaan katsota muodostavan yhteistä kehityslinjaa, ja "Ostracodermi" virallisena biologisena luokitteluyksikkönä on jäämässä pois käytöstä. Myös "Agnatha"-yläluokan luokitukseen on tullut muutoksia. Muun muassa siten, että nykyään "Cephalaspidomorphi"-ryhmään luetaan lähinnä vain nykyisin elävät nahkiaiset, kun taas ennen joissakin yhteyksissä siihen luettiin lähes kaikki esihistoriallisetkin leuattomat kalat, kuten kilpikalat ("Osteostraci"), "Galeaspida" ja "Pituriaspida".


title: Alkukalat

text: Alkukaloja pidetään hitaina, pohjassa viihtyneinä kalamaisina eläiminä, joiden uima-avut olivat alkeellisia. Useimmat lajit olivat alle 30 cm:n pituisia. Ne olivat ensimmäisiä eläimiä, jotka käyttivät kiduksiaan ainoastaan hengittämiseen, aikaisemmilla eläimillä ne olivat toimineet myös ravinnonotossa.


title: Alkukalat

text: Ostrakodermit hävisivät devonikauden lopulla noin 350 miljoonaa vuotta sitten, kun leualliset kalat ilmestyivät.


title: Doug Bradley

text: Douglas William ”Doug” Bradley (s. 7. syyskuuta 1954 Liverpool) on brittiläinen näyttelijä ja tuottaja.


title: Doug Bradley

text: Bradley kävi lukion Quarry Bank High Schoolissa ja valmistui Liverpoolin yliopistosta. Hän on ollut Clive Barkerin läheinen ystävä kouluajoista lähtien. Hän on esittänyt kenobiitti Pinheadin roolia kahdeksassa "Hellraiser"-elokuvassa, sekä kapteeni Elliot Spenceriä elokuvissa "" (1988) ja "" (1992)


title: Doug Bradley

text: Hän on myös esiintynyt monissa Cradle of Filthin kappaleissa, ja hänet voidaan kuulla myös yhtyeen vuoden 2008 albumilla "Godspeed on the Devil’s Thunder".


title: Doug Bradley

text: Bradley asuu Lontoossa Lynne-vaimonsa, lapsiensa ja kissansa kanssa.


title: Heath Ledger

text: Heath Andrew Ledger (4. huhtikuuta 1979 Perth, Australia – 22. tammikuuta 2008 New York, Yhdysvallat) oli australialainen Oscar-palkittu näyttelijä.


title: Heath Ledger

text: Kotimaassaan Ledger näytteli enimmäkseen pienissä televisiorooleissa ennen muuttoaan Yhdysvaltoihin vuonna 1998. Hän teki merkittävimmät roolinsa elokuvissa "10 Things I Hate About You" (1999), "Patriot" (2000), "Monster’s Ball" (2001), "Ritarin tarina" (2001), "Brokeback Mountain" (2005) ja "Yön ritari" (2008). Näyttelemisen lisäksi Ledger tuotti ja ohjasi musiikkivideoita sekä haaveili elokuvaohjaamisesta.


title: Heath Ledger

text:
Roolistaan Ennis Del Marina Ang Leen ohjaamassa elokuvassa "Brokeback Mountain" Ledger voitti New York Film Critics Circle -palkinnon parhaasta miespääosasta vuonna 2005 ja Australian Film Instituten myöntämän palkinnon samassa kategoriassa vuonna 2006. Hän oli myös ehdolla parhaan miespääosan Oscar- ja Bafta-palkintoihin. Hänet palkittiin postuumisti
yhdessä muiden näyttelijöiden ja ohjaajan kanssa Film Independent Spirit Robert Altman -palkinnolla vuonna 2007 elokuvasta "I’m Not There", joka kertoo laulaja-lauluntekijä Bob Dylanista.


title: Heath Ledger

text: Ledger kuoli 28-vuotiaana 22. tammikuuta 2008 tahattomasti reseptilääkkeiden yliannostukseen. Muutamaa kuukautta ennen kuolemaansa Ledger oli saanut valmiiksi roolinsa Jokerina elokuvassa "Yön ritari", mutta elokuvan "The Imaginarium of Doctor Parnassus" (2009) kuvaukset jäivät häneltä kesken. Kuolemansa jälkeen Ledger sai postuumisti monia palkintoja roolistaan "Yön ritarissa", muun muassa parhaan miessivuosan Oscarin, Golden Globen, Bafta-palkinnon ja SAG-palkinnon.


title: Heath Ledger

text: Ledger syntyi Perthissä, Länsi-Australiassa vuonna 1979 ranskanopettaja Sally Ledgerille (o.s. Ramshaw) ja kilpa-autoilija sekä louhija Kim Ledgerille. Hän kävi Mary’s Mount Primary School -koulua Gooseberry Hillissä ja myöhemmin Guildford Grammar School -koulua, missä hän näytteli ensimmäisen kerran Peter Pan -koulunäytelmässä 10-vuotiaana.


title: Heath Ledger

text: Valmistuttuaan koulusta 17-vuotiaana, Ledger alkoi tavoittelemaan uraa näyttelijänä. Hänen näyttelijänuransa alkoi vuonna 1996 Perthissä kuvatussa televisiosarjassa "Sweat" (1996). Vuosien 1993 ja 1997 välillä Ledger näytteli perthiläisessä televisiosarjassa "Ship to Shore" (1993), fantasiadraamassa "Roar" (1997), saippuasarjassa "Home and Away" (1997) ja teki elokuvadebyyttinsä australialaisessa elokuvassa "Blackrock" (1997). Vuonna 1999 hän näytteli teinikomediassa "10 Things I Hate About You" ja australialaisessa rikoselokuvassa "Two Hands – helppo keikka".


title: Heath Ledger

text: Vuosien 2000 ja 2005 välillä, Ledger näytteli muun muassa elokuvissa "Patriot" (2000), "Ritarin tarina" (2001), "Ned Kelly" (2003), "The Order" (2003) ja "Grimmin veljekset" (2005). Ang Leen vuonna 2005 ensi-iltansa saaneessa "Brokeback Mountainissa" Ledger näytteli yhdessä Jake Gyllenhaalin kanssa karjapaimenia, joiden välille syntyy rakkaussuhde. Ledger ansaitsi roolistaan muun muassa Oscar- ja Golden Globe -ehdokkuudet parhaasta miespääosasta. Vuonna 2007 Ledger näytteli elokuvassa "I’m Not There", jossa hän on yksi kuudesta näyttelijästä, jotka esittävät laulaja-lauluntekijä Bob Dylania.


title: Heath Ledger

text: Ledgerin viimeiseksi kokonaiseksi roolisuoritukseksi jäi Jokeri Christopher Nolanin toisessa Batman-elokuvassa "Yön ritari" (2008). Ledger sai roolistaan useita palkintoja, mukaan lukien parhaan miessivuosan Oscar-palkinnon ja Golden Globen.


title: Heath Ledger

text: Ledger oli kihloissa "Brokeback Mountainin" kuvauksissa kesällä 2004 tapaamansa vastanäyttelijänsä Michelle Williamsin kanssa, mutta he erosivat elokuussa 2007. Heillä on yksi yhteinen tytär, Matilda Rose (s. 2005).


title: Heath Ledger

text: Ledgerin hieroja löysi Ledgerin kuolleena tämän kotoa Manhattanilta New Yorkista 22. tammikuuta 2008. Ledgerin asunnossa muutamaa tuntia aiemmin käynyt taloudenhoitaja oli nähnyt Ledgerin nukkumassa vuoteessaan ja kuullut tämän kuorsaavan. Poliisin mukaan Ledgerin vuoteen vieressä olevalta yöpöydältä löytyi unilääkkeitä ja muualta asunnosta reseptilääkkeitä. Selviä viitteitä itsemurhasta ei kuitenkaan ollut, ja lähteiden mukaan hän menehtyi unilääkkeiden tahattomaan yliannostukseen. Viimeisen päiväkirjamerkinnän Heath teki muutamaa kuukautta ennen kuolemaansa sanoilla "bye bye".


title: Heath Ledger

text: Lopullisen kuolinsyyntutkimuksen mukaan Ledger kuoli lääkemyrkytykseen. Ledger oli käyttänyt useita kipulääkkeitä, rauhoittavia ja unilääkkeitä, joiden yhteisvaikutus aiheutti kuoleman. Mitään yksittäistä lääkettä ei hänen elimistössään ollut tappavaa määrää. Ledgerin lääkkeet olivat kaikki lääkärin hänelle määräämiä reseptilääkkeitä.


title: Eric Viscaal

text: Eric Viscaal (s. 20. maaliskuuta 1968 Eindhoven, Alankomaat) on alankomaalainen entinen jalkapalloilija. Viscaalin pelipaikka oli hyökkääjä.


title: Eric Viscaal

text: Viscaal aloitti uransa pikkuseura Tongelressa, josta hän siirtyi ensimmäiseen ammattilaisjoukkueeseensa, PSV Eindhoveniin, vuonna 1986. Kahden PSV-kauden jälkeen hän siirtyi naapurimaa Belgiaan, SK Beverenin joukkueeseen, jossa hänet valittiin heti debyyttikaudellaan maan pääsarjan parhaaksi nuoreksi pelaajaksi. Beverenin jälkeen Viscaal edusti Belgiassa vielä Lierse SK:ta ja AA Gentiä, kunnes siirtyi Sveitsin Grasshoppersiin ja sieltä pian takaisin kotimaahansa De Graafschapiin. Siellä hän pelasi neljä kokonaista kautta, kunnes muutti taas naapurimaan puolelle, tällä kertaa KV Mechelenin joukkueeseen. Viscaalin uran viimeiseksi seuraksi jäi Belgian 4. sarjatasolla pelaava Dilbeek Sport. Hän lopetti uransa vuonna 2003.


title: Eric Viscaal

text: Alankomaiden maajoukkueessa Viscaal pelasi viisi ottelua.


title: J sharp

text: J# on Visual Studio .NETin tukema Microsoftin tekemä J++:aan pohjautuva versio Javasta, joka ei ole Sun Microsystemsin hyväksymä. Kielen päätavoitteena on helpottaa Java-ohjelmoijien siirtymistä Visual Studion käyttäjiksi.


title: Akira

text: Akira () on tulevaisuuteen sijoittuva sarjakuva, jonka on luonut Katsuhiro Ōtomo. Tarina julkaistiin alun perin "Japan’s Young Magazine" -lehdessä vuosina 1982–1990, ja siinä on yhteensä yli 2000 sivua. Sarja on koottu kahdeksitoista albumiksi, jotka on käännetty myös suomeksi; "Akira" oli toinen Suomessa julkaistu mangasarja. Sarjan pohjalta tehtiin anime-elokuva vuonna 1988.


title: Akira

text: Tokiossa räjähtää uudentyyppinen pommi vuonna 1992, ja muutaman tunnin kuluttua syttyy kolmas maailmansota. Myöhemmin vanhan Tokion raunioille syntyy uusi metropoli, Neo-Tokio.


title: Akira

text: Vuonna 2030 moottoripyöräjengiläiset Kaneda ja Tetsuo ajelevat kielletylle vanhan Tokion alueelle. Tetsuolle sattuu onnettomuus ja pian paikalle ilmestyy armeija. Tetsuolle tehdään kokeita, ja hän alkaa saada psykokineettisiä voimia. Tetsuon ja Kanedan ystävyys joutuu koetukselle, ja Tetsuosta tulee kilpailevan pyöräjengin johtaja. Lopulta Kaneda yrittää oman jenginsä kanssa tappaa Tetsuon, siinä kuitenkaan onnistumatta.


title: Akira

text: Tetsuo herättää Akiran, jota on pidetty syväjäädytettynä vaarallisen suurien psyykkisten voimiensa takia. Akira aiheuttaa uuden räjähdyksen, joka raunioittaa Neo-Tokion. Uudelleen tuhoutuneen kaupungin asukkaat jakautuvat kahteen leiriin, joista toinen on Tetsuon johtama ”Suur-Tokion keisarikunta”, joka palvoo Akiraa jumalanaan, ja toinen syntyy muut psykokineettisiä voimia omaavat lapset yhteen keränneen Lady Miyakon ympärille.


title: Akira

text: Tetsuon voimat kasvavat kunnes ne vetävät vertoja Akiran voimille ja lopulta yhtyvät niihin valtavassa räjähdyksessä, synnyttäen uuden maailmankaikkeuden. Kanedan ja hänen ystäviensä johdolla Neo-Tokion raunioille perustetaan uusi valtio, joka saa nimekseen Suur-Tokion keisarikunta.


title: Duna

text: Duna on lähinnä lemmikkijyrsijöille tarkoitettu muovinen häkki, josta toisinaan käytetään nimeä muoviterraario. Dunan alaosa on yleensä läpinäkymätöntä ja yläosa läpinäkyvää muovia. Katossa on yleensä avattava metalliristikko. Joissakin dunissa on kyljessä pieni reikä juomapullon suuttimelle, ja jotkut jyrsijät saattavat yrittää syödä itsensä tästä reiästä vapauteen.


title: Duna

text: Dunia käytetään usein pienillä jyrsijöillä kuten hamstereilla (kuten kääpiöhamstereilla tai muilla) ja hiirillä. Sitä vastoin esim. rotille ne eivät ole hyviä siitä syystä, että dunissa ilma ei vaihdu riittävän hyvin rottien herkkiä hengitysteitä ajatellen. Lisäksi ne ovat lähes aina isommille jyrsijöille aivan liian pieniä. Duna tulee valita lemmikkijyrsijän mittasuhteiden mukaan.


title: Duna

text: Dunan etu lasiterraarioon verrattaessa on sen keveys ja siten helppo puhdistettavuus. Huonoihin puoliin kuuluu lähinnä nopeampi kuluminen ja mahdollisuus syödä asumukseen reikiä. Pitempiaikaisessa käytössä dunan pohja saattaa myös sameutua eläimen virtsan vaikutuksesta.


title: Sarai

text: Sarai oli Kultaisen ordan pääkaupunki Volgan alajuoksulla. Se oli yksi suurimmista keskiajan kaupungeista ja sen väkiluvuksi on arvoitu 600 000. Turkkilaisvalloittaja Timur Lenk tuhosi kaupungin vuonna 1395, jolloin sen arvellaan siirtyneen toiseen paikkaan.


title: Sarai

text: Alkuperäinen kaupunki sijaitsi todennäköisesti Ahtuban kanaalilla, noin 120 kilometriä Astrahanista pohjoiseen. Uskotaan, että mongolijohtaja Batu-kaani rakennutti kaupungin 1240-luvulla.


title: Sarai

text: Sarai Berken (Uusi Sarai, Sarai-al-Jadid), Berke-kaanin rakennuttaman kaupungin olemassaolosta kiistellään. Jos se oli olemassa, sen olisi sijainnut nykyisen Tsarevin arkeologisen kaivauksen alueella, Ahtuban kanaalilla noin 55 kilometriä Volgogradista etelään. Krutitsin piispojen arvellaan asuneen siellä vuosina 1261–1454.


title: Sarai

text: Joko toinen tai molemmat kaupungit tuhottiin useasti. Timur Lenk tuhosi Sarai Berken noin vuonna 1395, Krimin kaani Mengli Ghirai tuhosi sen vuonna 1502. Viimeinen tuho tapahtui vuoden 1556 jälkeen jolloin Venäjän Iivana Julma valloitti Astrahanin.


title: Sarai

text: Vuonna 1623–1624 kauppias Feodor Afanasjevitš Kotov matkusti Persiaan. Näin hän kertoi Volgan alajuoksusta: "Täällä Ahtubajoella seisoo Kultainen orda. Kaanin salit, palatsit ja moskeijat on kaikki rakennettu kivestä. Mutta nyt jokaista rakennusta puretaan ja kivet viedään Astrahaniin." Todennäköisesti tämä teksti kuvaa Sarai Berkeä.


title: Auringonpalvonta

text: Auringonpalvonta on auringon palvomista jumalana joko sellaisenaan tai ihmisen tai jonkin eläimen hahmoisena. Aurinko on aina ollut hyvin tärkeässä asemassa elämän ja ihmisten hyvinvoinnin alkulähteenä, joten sitä on myös aina palvottu, usein pääjumalana.


title: Auringonpalvonta

text: Aurinkoa edustavat hahmot perustuivat alun perin animistisiin aurinkokäsityksiin, ja Aurinko nähtiin esimerkiksi jäniksenä tai härkänä. Tämä zoomorfinen aurinkokäsitys väistyi ajan myötä antropomorfisen aurinkokäsityksen tieltä, ja Auringosta tuli ihmishahmoinen. Aurinkoa alettiin pitää ihmisolentona, joka oli läheisissä tekemisissä arkielämän kanssa ja vaikutti ihmisten elämään. Aurinkoa palvottiin suurena Isänä samalla kun Kuuta palvottiin suurena Äitinä. Joidenkin kansojen mytologiassa Aurinko saattoi kuitenkin olla naispuolinen. Sukupuolikysymykseen on ehkä vaikuttanut ilmasto: Aurinko on nähty maskuliinisen voimakkaana etenkin kuumilla seuduilla, mutta viileämmillä seuduilla lempeän naisellisena. Monet kansat näkivät Auringon pitkähiuksisena ja partaisena: esimerkiksi kreikkalaiset hahmottivat auringonsäteet auringonjumala Helioksen keltaisiksi hiussuortuviksi, ja monet intiaanikansat näkivät Auringon parrakkaana miehenä.


title: Auringonpalvonta

text: Aurinkoa palvottiin entisaikaan Lähi-idässä yleisesti. Niin babylonialaisissa kaiverruksissa kuin Raamatussakin on mainintoja Auringon palvomisesta: esimerkiksi Mooses varoittaa israeliitteja katsomasta taivaalle, jotta Aurinko, Kuu ja tähdet eivät viettelisi heitä palvomaan itseään. Babylonian Sipparan ja Larsan asukkaat palvoivat auringonjumala Shamashia. Kaanaanmaan jumalat kuten Moolok, Baal, Chemosh, Belsebub ja Tammuz olivat vaihtelevasti joko Auringon tai auringonsäteiden ilmentymiä. Auringon palvonta kuului myös foinikialaisten uskonnon pääpiirteisiin ja oli heidän mytologiansa perusta. Foinikian Tyroksessa järjestettiin vuosittain kaksi festivaalia aurinkokuninkaan kunniaksi. Foinikialaisten auringonjumala oli Melkarth.


title: Auringonpalvonta

text: Muinaisen Egyptin uskonnossa Auringon palvonta oli keskipisteessä. Egyptiläiset erottivat Auringon eri ominaisuudet toisistaan, joten auringonjumaliakin oli useita. Tärkeimmät niistä olivat Ra ja Osiris. Ra edusti fyysistä Aurinkoa, ja häntä palvottiin koko Egyptissä kaikkivaltiaana. Osiris edusti laskevaa Aurinkoa, ja hän oli ikuisen elämän jumala. Muita egyptiläisten auringonjumalia olivat esimerkiksi Atum, Horus, Ptah ja Mandu. Auringonkiekon, Atonin, palvonta syrjäytti Akhenatenin valtakaudella väliaikaisesti kaikki muut palvonnan muodot, ja faarao itsekin vaihtoi nimensä tarkoittamaan 'auringonkiekon hehkua'.


title: Auringonpalvonta

text: Veda-uskonnon suuri ja keskeinen auringonjumala oli Indra. Intian tärkeimpiä auringonjumalia on Surya. Hindut kutsuvat nousevaa Aurinkoa Brahmaksi, keskitaivaan Aurinkoa Shivaksi ja laskevaa Aurinkoa Vishnuksi. Pyörä on aina ollut hinduille Auringon symboli. Intian keskiosien vuoristoheimolaiset harjoittavat edelleen Auringon palvontaa ja uhraavat Auringolle valkoisia eläimiä.


title: Auringonpalvonta

text: Egeanmeren rannoilla palvottiin auringonjumala Aresta ennen kreikkalaisten saapumista, mutta tästä ajasta on jäänyt vain vähän todisteita. Kreikkalaisten auringonjumalat olivat Helios ja Apollon. Roomalaisten auringonjumala oli Sol.


title: Auringonpalvonta

text: Japanissa šintolaisuuden jumalien keskeisenä hahmona toimi auringonjumalatar.


title: Auringonpalvonta

text: Amerikassa Aurinkoa palvottiin etenkin Perun ylängöillä. Perulaisten auringonjumala oli nimeltään Viracocha. Perulaiset uskoivat, että Aurinko oli inkadynastian perustaja ja inkojen esi-isä. He rakensivat Auringolle mahtavia temppeleitä ja päällystivät ne runsaalla kullalla. Auringon palvonta oli Inkavaltakunnan virallinen uskonto.


title: Auringonpalvonta

text: Myös Meksikossa Auringolla oli hallitseva asema uskonnollisessa elämässä tolteekeista asteekkeihin.


title: Auringonpalvonta

text: Pohjois-Amerikan alkuperäiskansoista useat palvoivat Aurinkoa. Etenkin maanosan eteläosiessa harjoitettu Auringon palvonta oli mutkikasta ja kehittynyttä, ehkä siksi että sinne saatiin vaikutteita etelämpää. Tunnetuimpia pohjoisamerikkalaisia Aurinkoon liittyviä tapoja on aurinkotanssi.


title: Auringonpalvonta

text: Professori Anna-Leena Siikala pitää mahdollisena, että suomalaisen kansanperinteen hahmo Päivätär oli alkuaan elämää ja valoa hallinnut jumala. Kristillisellä kaudella hänet korvasi Neitsyt Maria.


title: Auringonpalvonta

text: Auringonjumalten kunniaksi on vietetty monia juhlia, joiden jälkiä on nähtävissä nykyisissäkin juhlissa, myös kristityissä. Päivänseisauksiin ja päiväntasauksiin ajoittuvat juhlat ovat vanhojen aurinkofestivaalien muistoja. Etenkin keskikesällä ja keskitalvella, kun Aurinko saavuttaa ratansa lakipisteet, on aina järjestetty suuria juhlia. Talvipäivänseisauksen aikaisissa juhlissa osoitettiin iloa siitä, että kaikkivoipa Aurinko oli palaamassa valtaan; yksi näistä talvijuhlista on kristittyjen joulu, jota edelsi Roomassa auringonjumala Mithran juhla. Kesäpäivänseisauksen aikana joissain maissa poltettavat juhannuskokot liittyvät vanhoihin Auringon palvontamenoihin Euroopassa.


title: Auringonpalvonta

text: Muinaisessa Egyptissä Auringon kunniaksi vietetyt festivaalit olivat yleisiä. Tärkein niistä oli Osiriksen juhla, jossa Apis-härkä uhrattiin Niiliin. Perun aurinkojuhlista tärkeintä vietettiin kesäkuussa, jolloin paastottiin, uhrattiin ja sytytettiin tulia.


title: Jouko

text: Jouko on suomalainen miehen etunimi.


title: Jouko

text: Jouko on kansallisromanttisen kauden nimiä ja johdettu Kalevalassa esiintyvästä nimestä Joukahainen ja kansanrunojen nimiryhmästä Joukavainen, Joukamoinen, Joukonen. Se on mahdollisesti peräisin sanasta "joukea" (kookas), tai sitten sanasta "jouku", joka saamen kielessä liittyy lumen ja jään käsitteisiin ja "joukkainen" (valkea joutsen).


title: Jouko

text: Nimi Jouko on 1900-luvun alusta vuoden 2009 loppuun mennessä annettu 26 705 henkilölle, joista yli puolet on syntynyt vuosina 1940-1959. Nuorten miesten ja poikien nimenä Jouko on nykyään harvinainen.


title: Jouko

text: Jouko-nimeä taivutetaan ilman astevaihtelua.


title: Boiotian sota

text: Boiotian sota käytiin vuonna 395 eaa. Sodassa Theba ja Ateena liittoutuivat Spartaa vastaan. Sodan ainut suurempi taistelu oli Haliartoksen taistelu, joka tunnetaan parhaiten siitä että spartalainen peloponnesolaissodan sankari Lysandros sai siinä surmansa. Sota johti suoraan suurempaan Korintin sotaan (395 eaa. - 387 eaa.) Spartan ja sen vihollisten Ateenan, Theban, Argoksen ja Korintin välillä.


title: Boiotian sota

text: Sota alkoi Fokiksen ja Lokriksen maakuntien välisenä kiistana. Fokis haki tukea Spartasta, Lokris taas yritti saada tukea Thebalta. Theba taas pyysi apua vanhalta viholliseltaan Ateenalta. Spartalaiset näkivät tämän hyvänä tilaisuutena hyökätä Thebaa vastaan. Spartan kuningas Pausanias hyökkäsi Boiotiaan etelästä samalla kun Lysandros hyökkäsi sinne Fokiksesta.


title: Boiotian sota

text: Spartalaisten kahden armeijan oli tarkoitus kohdata Haliartoksen luona. Lysandros pääsi kuitenkin perille ennen Pausaniasta ja päätti hyökätä kaupunkia vastaan. Thebalaiset saivat kuulla tästä ja lähettivät oman armeijansa Haliartoksen tueksi. Taistelu käytiin kaupungin muurien juurella ja spartalaiset jäivät tappiolle ja Lysandros menehtyi. Thebalaiset tappoivat noin tuhat pakoon lähtenyttä spartalaista. Pausanias pääsi perille pian taistelun jälkeen, mutta samalla paikalle pääsi myös Thrasybuloksen johtama ateenalainen armeija. Pausanias näki tilanteen mahdottomuuden ja pyysi lupaa saada haudata taistelussa kaatuneet sitä vastaan että spartalaiset jättäisivät Boiotian.


title: EDGE

text: EDGE () on matkapuhelinten pakettikytkentäiseen tiedonsiirtoon suunniteltu tekniikka. EDGE perustuu GPRS-tekniikkaan, joka on GSM-verkkojen tiedonsiirtostandardi. EDGE-standardin on kehittänyt 3GPP-järjestö. EDGE tunnetaan myös lyhenteellä EGPRS, joka tulee sanoista "Enhanced GPRS". Joskus siihen myös viitataan markkinointitermillä 2.5G, koska se on parannettu toisen sukupolven tekniikka (2G), mutta se ei ole vielä varsinaista kolmannen sukupolven tekniikkaa (3G).


title: EDGE

text: Ensimmäinen kaupallinen EDGE-järjestelmä otettiin käyttöön Yhdysvalloissa vuonna 2003. Nykyään se on laajasti kaupallisessa käytössä eri GSM-operaattorien verkoissa ympäri maailmaa. Vuonna 2010 Global mobile Suppliers Association ilmoitti että maailmassa oli 487 GSM/EDGE -verkkoa.


title: EDGE

text: EDGE-standardi mahdollistaa 236,8 kb/s tiedonsiirtonopeuden päätelaitteelle neljää aikapaikkaa käytettäessä ja teoriassa 473,6 kb/s kahdeksalla aikapaikalla. Yksi aikapaikka on siis 59,2 kb/s. Käytännössä loppukäyttäjien kokemat nopeudet GSM/EDGE-päätelaitteilla ovat keskimäärin 160–200 kb/s luokkaa, ja parhaimmillaan 296 kb/s vastaanottosuunnassa. Lähetyssuunnassa vastaavasti saavutetaan keskimäärin 80–160 kb/s nopeudet, ja parhaimmillaan 236,8 kb/s nopeus. Tämä on keskimäärin kolmin- tai nelinkertainen nopeus verrattuna aiempaa tekniikkaa oleviin GSM/GPRS-laitteisiin nähden.


title: EDGE

text: 2010-luvun alussa lähes kaikki markkinoilla olevat matkapuhelimet ja mobiiliverkon USB-modeemit kykenivät jo hyödyntämään uudempia 3G-verkkoja. Tämän johdosta EDGE-verkkojen merkitys pienenee sitä mukaa kun matkapuhelinoperaattorit saavat täydennettyä keskeneräisiä valtakunnallisia 3G- ja 4G-verkkojaan. Suurehkoja alueita, jotka ovat pelkästään GPRS/EDGE -verkkojen varassa, on Suomessa Elisalla lähinnä Lapissa, DNA:lla ja Sonera 3G- ja 4G-verkot kuuluvat Lapissa GPRS/EDGE-verkkojen tasoisesti. Näillä alueilla uusimmatkin puhelinmallit käyttävät GPRS/EDGE -verkkoja internet-yhteyden muodostamiseen. Käyttäjälle asialla ei ole muuten merkitystä kuin että tiedonsiirtonopeus jää huomattavasti alhaisemmaksi kuin esimerkiksi 3G-verkossa. Lapin erämaa-alueilla on edelleen ja todennäköisesti tulee jatkossa olemaan laajoja alueita ilman minkäänlaista matkapuhelinkuuluvuutta.


title: EDGE

text: EDGE-standardi sisältää myös vähemmän tunnetun piirikytkentäinen version ("Enhanced CSD" eli ECSD). Sen nimi tulee sanoista "Enhanced Circuit Switched Data" eli "parannettu piirikytkentäinen dataratkaisu". ECSD:tä ei ole kaupallisessa käytössä. Käytännössä ainoa palvelu, joka olisi ECSD:tä käyttämällä mielekäs, on nopeudella 64 kb/s toimiva videopuhelu, joka on käytössä myös 3G UMTS (WCDMA) -verkoissa. Videopalvelut käyttävät nykyisin pakettipohjaista tiedonsiirtoa.


title: EDGE

text: EDGE-nopeudet kasvavat 3GPP:n uuden versio 7:n myötä keskimäärin kaksinkertaisiksi ja samalla viiveen (Round Trip Time) arvioidaan parhaimmillaan alittavan 100 ms. Nämä ominaisuudet mahdollistavat nopeat multimediayhteydet sekä parantavat reaaliaikaisten palveluiden, esimerkiksi IP-puheen (VoIP) ja pikapuhelun (PoC), laatua merkittävästi.


title: EDGE

text: Version 7 teoreettinen huippunopeus on vastaanottosuunnassa 1894,4 kb/s ja lähetyssuunnassa 947,2 kb/s. Loppukäyttäjien kokeman nopeuden voidaan alkuvaiheessa odottaa saavuttavan keskimäärin 480–600 kb/s nopeuden vastaanottosuunnassa ja 200–300 kb/s nopeuden lähetyssuunnassa.


title: Wolfsburg

text: Wolfsburg on kaupunki Saksassa Ala-Saksin osavaltiossa. Kaupungissa on arviolta 124 045 asukasta (vuonna 2015) ja sen pinta-ala on 204,08 neliökilometriä.


title: Wolfsburg

text: Kaupunki perustettiin 1. heinäkuuta 1938 Fallerslebenin kylän (nykyään Wolfsburgin kaupunginosa) läheisyyteen "Stadt des KdF-Wagens bei Fallersleben" -nimellä natsi-Saksan Kraft durch Freude -järjestön vaikutuksesta. Järjestö ryhtyi rakentamaan alueelle tehdasta ja työläisten asuntoja tuottaakseen kansanautoa, jollaisen jokainen työläisperhe olisi kyennyt hankkimaan. Toisen maailmansodan syttyminen muutti kuitenkin suunnitelmia ja tehdas ryhtyikin tuottamaan sotatarvikkeita.


title: Wolfsburg

text: Sodan lopulla liittoutuneiden ilmavoimien pommitukset aiheuttivat tehtaille suuria tuhoja. Liittoutuneiden miehitettyä Saksan jäi seutu Britannian joukkojen hallintaan. Britit nimesivät kaupungin uudestaan 22. heinäkuuta 1945 Wolfsburgiksi alueella sijaitsevan 1500-luvulta peräisin olevan linnan mukaan. Tämän jälkeen kaupunki on nimetty vielä kerran uudestaan, tilapäisesti viikon ajaksi Golfsburgiksi juhlistaakseen kaupungin kehitykselle merkityksellisen Volkswagenin Golf-automallin viidettä sukupolvea. Maailman kolmanneksi suurimmalla autoteollisuusyrityksellä Volkswagen AG:llä on pääkonttori Wolfsburgissa. Yhtiö on rakentanut kaupungissa sijaitsevan tehtaan yhteyteen autoihin keskittyvän teemapuiston Autostadtin. Wolfsburgin kulttuurikeskus ja luterilainen Stefanus-kirkko ovat suomalaisen Alvar Aallon suunnittelemia.


title: Wolfsburg

text: VfL Wolfsburg on paikallinen vuonna 1945 perustettu jalkapallojoukkue, joka jatkoi BSG Volkswagenwerk Stadt des Kdf-Wagen -seuran toimintaa. Seura voitti vuonna 2009 Saksan ylimmän jalkapallosarjan Bundesliigan ensimmäistä kertaa. Sen kotikenttä on Volkswagen-Arena.


title: Wolfsburg

text: Wolfsburgissa on myös jääkiekkojoukkue Wolfsburg Grizzlys jonka päävalmentajana toimi kaudella 2018-2019 suomalainen Pekka Tirkkonen. Tirkkonen vapautettiin tehtävästään lokakuussa 2018. Joukkueen maalivahtivalmentajana toimii suomalainen Ilari Näckel.


title: Adeninlahti

text: Adeninlahti (, ) on Punaisenmeren ja Arabianmeren yhdistävä merialue Arabian niemimaan ja Afrikan sarven välissä. Sen rannikkovaltioita ovat Jemen pohjoisessa, Somalia etelässä ja Djibouti lännessä. Lahti on yhteydessä Punaiseenmereen Bāb al-Mandabin salmen kautta. Se on saanut nimensä Jemenin eteläosassa sijaitsevan Adenin satamakaupungin mukaan.


title: Adeninlahti

text: Adeninlahti on syntynyt Afrikan ja Arabian niemimaan mannerlaattojen erotessa vähitellen toisistaan 35 miljoonan vuoden aikana. Maantieteellisessä mielessä se rajautuu idässä Guardafuiniemen kautta kulkevaan pituuspiiriin. Geologisen ja meritieteellisen määritelmän mukaan se kuitenkin jatkuu lännessä Kuria Muria -saarten ja Sokotran länsipuolelle aina mannerjalustan reunalle saakka. Se on itä–länsisuunnassa 1 480 kilometrin pituinen, ja sen keskimääräinen leveys on 480 kilometriä. Lahden pinta-ala on yhteensä noin 530 000 neliökilometriä. Sen pohjan merkittävin topografinen piirre on lahden keskiosassa kulkeva Shebanselänne. Lahden syvin kohta on 5 360 metrin syvyydessä.


title: Adeninlahti

text: Adeninlahdessa on runsas eliöstö. Merkittäviä lahdessa tavattavia lajeja ovat muiden muassa sardiinit, makrillit, tonnikalat, hait, delfiinit ja valaat. Lahti toimii myös merikilpikonnien lisääntymisalueena. Lahden rannikkovaltiot eivät harjoita laajamittaista kaupallista kalastusta, mutta niiden rannikoilla on monia eristyneitä kalastuskyliä ja -kaupunkeja.


title: Adeninlahti

text: Lahti on tärkeä kuljetusväylä. Sen kautta kulkee erityisesti raakaöljyä Persianlahdelta Suezin kanavan kautta Välimerelle ja muita tuotteita Aasiasta Eurooppaan ja Yhdysvaltoihin. Vuonna 2006 lahden läpi kulki päivittäin lähes neljä prosenttia maailman kuluttamasta öljystä. Alueella toimii somalialaisia merirosvoja, joiden toiminta lisääntyi voimakkaasti 2000-luvun ensimmäisen vuosikymmenen jälkipuoliskolla. Merirosvous on tehnyt lahdesta yhden maailman vaarallisimmista merialueista. Vuoden 2010 lopussa arviolta 1 181 henkilöä pidettiin panttivankeina Somalian rannikolla.


title: Kanooppiastia

text: Kanooppiastia on kannellinen, yleensä keraaminen astia, jota muinaiset egyptiläiset käyttivät muumioitujen vainajien ruumiinosien säilömiseen. Elimet jaettiin neljään astiaan: idän puoleiseen vatsa, lännen puoleiseen sisäelimet, pohjoisen puoleiseen keuhkot ja etelän puoleiseen maksa. Sydäntä ei koskaan säilötty astiaan, vaan se jätettiin vainajan muumioon koska sen uskottiin sisältävän sielun.


title: Kanooppiastia

text: Uuden valtakunnan 19. dynastian aikaan kanooppiastioiden kanteen alettiin kuvata kunkin sisäelimen suojelusjumalan pää (haukan, apinan tai sakaalin pää). Kanooppiastiat sijoitettiin kanooppiarkkuun, joka haudattiin yhdessä muumion sarkofagin kanssa.


title: Kanooppiastia

text: Kanooppeja käytettiin myös Etruriassa.


title: Kaarlo Kajatsalo

text: Kaarlo Viljam Kajatsalo (vuoteen 1945 Salo; 28. syyskuuta 1909 Vehkalahti – 22. helmikuuta 1988 Espoo) oli suomalainen Kansanpuoluetta edustanut poliitikko.


title: Kaarlo Kajatsalo

text: Kajatsalon vanhemmat olivat luotsi Gottfried Salo (e. Sjöblom) ja Wendla Karoliina Pitkänen. Kajatsalo pääsi ylioppilaaksi 1931, valmistui voimistelunopettajaksi 1935 ja suoritti kasvatusopin tutkinnon 1937.


title: Kaarlo Kajatsalo

text: Alkujaan Kajatsalo oli voimistelunopettaja ja toimi Lappeenrannan lyseon rehtorina vuosina 1948–1954 ja urheilun lehtorina Oulun yliopiston opettajanvalmistuslaitoksella 1963–1972. Hän oli kansanedustajana 1954–1962 Kymen läänin vaalipiiristä ja toimi opetusministerinä 1958–1959 Fagerholmin kolmannessa hallituksessa.


title: Kaarlo Kajatsalo

text: Kajatsalo oli myös Suomen Kansanpuolueen varapuheenjohtajana ja Nuorten Suomalaisten Liiton puheenjohtajana sekä toimi Lappeenrannan kunnallispolitiikassa, muun muassa kaupunginjohtajan varamiehenä. Silloiselle kapteeniluutnantti Kajatsalolle myönnettiin Mannerheim-risti 10. helmikuuta 1945 numerolla 189. Hän oli merivoimien ensimmäinen tällä korkeimmalla kunniamerkillä palkittu reservin upseeri.


title: Agartala

text: Agartala () on Intian Tripuran osavaltion pääkaupunki. Se sijaitsee maan koillisosassa lähellä Bangladeshin rajaa. Agartalassa on 189 998 asukasta (vuonna 2001).